amanoisuno/poet huggingface dataset:
垂虹橋 傅夢得
一舸西風到水鄉，半痕殘月浸滄浪。湖中有影渾如畫，天下無橋似此長。題品垂虹多古作，去來征雁带秋霜。三高千古英靈在，經過祠前菊正黄。
后土祠瓊花 傅夢得
朱闌遮護石爲臺，只說揚州地可栽。若與八仙同日語，因何九蘂有香來。此花堪詠奚須辯，自舊曾移不肯開。得得無雙亭上望，臨祠酹酒葉爲盃。
齋中 傅夢得
惟有閑中日最長，薰風拂拂透脩廊。半窗槐影侵書葉，一曲蟬聲送夕陽。强把茶甌醒困眼，久無詩債抖枯腸。何妨自取離騷讀，且向齋爐爇晚香。
多景樓 傅夢得
自來京口足清游，天下聞名只此樓。山結人愁成北固，江和客淚向東流。痕留很石傳千古，望斷中原知幾州。有景雖多非可樂，明朝準擬渡瓜洲。
沖天樓 傅夢得
人生行樂是便宜，慣入深林細品題。有石兩行如壁立，登樓一望覺天低。亭前秋意驚松露，山外湖光拍柳堤。此景欲吟吟不盡，夜深分付野猿啼。
揚州竹西樓 傅夢得
自從騎鶴到，船泊畫橋堤。新酒斟花露，高樓傍竹西。拭盤將蟹擘，拂壁把詩題。早過瓜洲渡，秋深怕馬嘶。
四山任鼓院 傅夢得
曾向西風把別盃，知君黄色上眉催。浙江莫道音書隔，一日潮聲兩度來。
鄭松窗 傅夢得
相逢交未深，一笑便生春。松作四時友，窗無半點塵。詩囊爲活計，廛隠着吟身。似此知音者，江湖能幾人。
過蘭亭 傅夢得
右軍堂下過，尚有讀書壇。水曲觴何在，池荒墨未乾。人多尋古跡，我亦渡寒灘。要把蘭亭記，摩挲醉眼看。
宿鎮江丹陽館 傅夢得
暫泊喜天晴，丹陽住晚程。半窗留月色，隔岸送鐘聲。江繞金山寺，雲生鐵甕城。片帆催早發，莫待暗潮平。
德清永興寺 傅夢得
蒼寒松竹滿，此地稱僧居。寺僻啼林鳥，廊空響木魚。煮茶燒樹葉，带雨翦園蔬。待了功名債，重來買地鋤。
德清太善寺 傅夢得
西風吹客過唐栖，袖拂塵埃讀斷碑。適意遶廊詢古跡，老僧引看建炎詩。
金山寺 傅夢得
昨夜宿江口，客衣風已飄。兩峰參塔頂，一寺裹山腰。水拍瓜洲渡，煙生揚子橋。尋花并問柳，端的在明朝。
平江承天寺 傅夢得
古剎號承天，規模闊萬間。寺中重有寺，山外更無山。供佛香猶在，尋僧客亦閑。渡淮難久駐，此去別閶關。
題吳寺 傅夢得
不到吳墳久，重來又七春。山巒如舊識，猿鶴復相親。往事皆成夢，清游不厭頻。倦行難喚酒，信步出湖濱。
讀夷齊傳 傅夢得
要使清風激懦頑，餓夫寧死首陽山。當年若食周家粟，未必名垂萬古間。
食河豚 周晞稷
君不見楚王渡江萍如日，剖而食之甜似蜜。河魨本自食楊花，花結浮萍萍結實。又不見越王食鱠遺其餘，中流化作王餘魚。河魨本是當年物，尚带西子胸前酥。春紅摇摇波頭暖，蔞蒿蒙茸蘆筍短。嫩肥初破鼈裙重，膩白細挑羊腦滿。嗟予二年留江城，嗜此不去遲吾行。鱸鮮便覺官可棄，雁美却得人呼卿。鄰翁勸我知機早，有毒傷人如鴆鳥。世間萬事是機穽，此外傷人亦非少。我生有命懸乎天，飽死終勝饑垂涎。君看子美牛炙嚴武尤可憐。
麴君 史安叔
冥搜渾不見詩蹤，却在陶然一醉中。到得醒來詩又去，麴君那有許神通。
和惜梅 史安叔
雪飛渾不管梅嗔，都把寒來障却春。直恐雪欺渾凍損，那知雪後越精神。
問梅 史安叔
瘦藤拄曉覓寒梅，着蕊南枝開未開。祇我往來亭下路，芒鞋顛倒印蒼苔。
曉亭 史安叔
短褐衝風立曉亭，無端物物攪詩情。梅邊正被寒山惱，又聽松梢衮雪聲。
靜治堂書懷 史安叔
長揖薰風詠式微，譸張山鳥怪儒衣。竹君伴我尋詩瘦，梅子從誰學道肥。先自宦情如霧薄，可堪鄉夢與雲飛。支林堂下波光好，鷺笑鷗嗔胡不歸。
謾成 史安叔
閑較新詩意未降，吟髭撚斷數莖霜。忽然得句笑聲發，驚起花間蝶也狂。
干丹陽宰乞米 史千
知君愛物與人民，敢造琴堂訴在陳。斗水果能相活否，今年猶甚去年貧。
素曲送酒 謝安國
簾外春風正落梅，須求狂藥解愁回。煩君玉指輕攏撚，慢撥死灰送一杯。
次韻智伯寄茶報酒三斗 謝安國
歡伯風流可解憂，疑君此外更何求。揀芽投我真拋却，不是詩人薛許州。
止酒 呂耐軒
終年不舉酒，愛漱玉池津。自謂醒時好，誰知醒者嗔。貧交滋味薄，老眠是非真。拚死成何事，劉伶輩誤人。
煎茶 王翊龍
春霆發蕾抽新馥，榷吏窮搜不容粟。是誰千金收寸芽，烹鼎車聲繞斜谷。白雲飄落甘露椀，清風吹破玉川屋。平生此腹負將軍，空攬十年燈火讀。
謝王繡使同二教舉充講賓 王翊龍
繡衣玉斧下青冥，端爲斯文主夏盟。師道更全雙璧白，講堂初奏六莖清。秦灰不燼詩書種，孔壁猶鏗絲竹聲。惟有漁翁祇自嘆，談經敢望漢鴻生。
懷胡怡齋府教 丁高林
未得多時別，無時不念君。池深春草雨，天遠暮山雲。去雁情千里，殘蟬思十分。不知明月夜，曾復望鄉枌。
寄龍巖張節翁 丁高林
歸向龍巖巖下房，又添移竹種松忙。江湖萬事孤燈夜，風月千篇滿鏡霜。日暮烏栖梧葉落，天晴雁過菊花香。誠知道義相忘處，豈恨雲山隔渺茫。
山 丁高林
東皇太一司花命，花落花開老歲華。天地精英無着處，今朝開到牡丹花。千山桃李盡輿臺，獨有梅花是相材。定是傅巖傳得種，年年商正又花開。紅塵世界夢都迷，我正閑吟得意詩。夜氣清時天地別，梅花頭上看參旗。
山中吟 丁高林
萬紅千紫畫乾坤，綠染江南江北村。文鳥雙飛魚作隊，好花生子竹添孫。
村舍柳 丁高林
郵亭折盡爲分携，爭得長條拂地垂。何似竹籬茅舍畔，新年不減舊年枝。
對菊 丁高林
幾本僅成畦，山晴手自栽。花逢新過雁，根带舊移苔。正色通騷籍，清香入酒杯。儻無陶靖節，今古爲誰開。
卜居 丁高林
圯上求西舍，隆中買北鄰。種花行造化，移竹試經綸。
題石好山詩卷 丁高林
得趣貪山好，山翁清更癯。琴詩立門戶，姓字出江湖。步月尋松子，鋤煙補菊株。相携多道義，誰可與同徒。
月夜溪行懷富沙友 林石澗
溪光清淺碎瓊瑶，楊柳風柔酒漸消。猶憶去年今夜月，照人同上水西橋。
雪中懷槐坡丹品 林石澗
昔同詩伴結清遊，亂折梅花當酒籌。十二闌干風雪裏，玉人扶醉下西樓。
潮後 林石澗
潮後菰蔣半带泥，隔林遥聽午時雞。江天漠漠雲帆遠，野日荒荒春鳥啼。石壁倒垂枯樹老，沙田平接亂山低。經行好處須摹取，收入詩囊付小奚。
燕 林石澗
年年因社到，海闊翅飛低。故國傷新別，空梁憶舊棲。暮簾疏竹雨，春岸落花泥。紅線今何在，香愁滿綉閨。
雜詠 林石澗
蓂莢階前日月飛，羹牆惆悵望堯眉。三千年笑巢由錯，不見勳華揖遜時。
戲筆 林石澗
碧雲芳草兩悠悠，望斷天涯此倚樓。莫遣閑愁似江海，潮生潮落幾時休。
送友人西上 林石澗
祖席歌雲散，春風助馬飛。到京三月盡，爲客幾時歸。雨驛梨花瘦，煙村荻筍肥。倚門有慈母，莫負老萊衣。
題清芬閣  其一 吳升之
先生曾此濯塵纓，七里寒灘分外清。少日决科雖失意，全家肥遯豈無成。蛟龍窟宅身如寄，泉石膏肓詩有聲。雖與子陵同一律，不將絲線釣虛名。
題清芬閣  其二 吳升之
辟書既上不霑恩，拂袖歸來閉里門。聊取江山助篇什，盡將軒冕付兒孫。紛紛利害真能擇，擾擾光塵豈易論。儻使乘時拜遺補，未應千古配嚴尊。
贈張師 陳振甫
富貴不可縶，瀟然脫塵羈。神氣自涵養，巖壑方棲遲。山中有宰相，物外多仙師。蓬萊定不達，節操請堅持。
贈沖虛齋朱道士 陳振甫
玉室金堂世有人，龍眠龜息鶴精神。暑風吹起塵三丈，城市出來閑采真。
醉贈宮主許存道 陳振甫
我到洞天雙眼明，憑虛不覺骨毛輕。更有清幽許存道，爲寫高山流水聲。
贈徐月道士 張簡
病骨癯然鶴一般，相陪夜坐萬松間。乾坤清氣皆歸月，湖海高人半在山。吟苦心從天漢轉，琴清身與嶺雲閑。杯茶預約中秋節，五老峰頭說大還。
寄浙西倉曹東甽 張簡
骨凡緣欠大還丹，飽食人間行路難。燈火半生詩鬢老，江湖九月客衣單。拈將紅葉書愁思，摘得黄花當晚餐。莫向吳松江上宿，夢魂偏怯雁聲寒。
讀劉阮傳 張簡
俗緣未斷念家鄉，回首仙源竟渺茫。野鳥自啼春自好，桃花應是怨劉郎。
禪窩 張簡
草窩雙樹下，借與定僧居。會得虛空境，坐卧總從渠。
天津橋月夜 張簡
行闕獨崔嵬，垂楊夾道栽。河通桃葉渡，門對雨花臺。世事棋千變，人生夢一回。誰知今夜月，曾照六朝來。
贈長安趙先生母 無名氏
牙髪重生黑，延齡三事因。至誠遵道友，精謹奉高真。靜意摛猿馬，清心聚氣神。處端聊拜上，稽首壽長人。
贈周書記 李誨言
早悟功名歲月空，衲衣何處不從容。幾回渡水自尋鶴，豈但買山方種松。麾玉固嘗聞咳唾，擲金未盡寫心胸。與君能隔幾多地，薄暮一聲湖上鐘。
送永嘉張德載歸 李誨言
一書催客棹，興已落天涯。詩捲愁中景，人歸夢裏家。山田耕過雨，谿水釣殘霞。茆屋容身老，文章不足誇。
贈鄭稼田 阮委心
非稼亦非田，生香萃簡編。所耕皆實地，何慮不豐年。華秀充諸己，收藏樂此天。揠苗求助長，毋若宋人然。
寄聖水照講師 趙東閣
聖水水深山亦深，寺前三十里清陰。一僧趺坐松間石，不是安禪定苦吟。
凌霄花爲復上人作 趙東閣
嫋嫋枯藤淺絳葩，夤緣直上照殘霞。老僧不作依附想，將謂青松自有花。
春山堂 趙東閣
山在畫堂西，鈎簾靜對時。林高日落早，巷僻客來遲。抱病獨不飲，愛閑君所知。階前碧梧葉，片片可題詩。
漁家 趙東閣
衡嶽夜來雨，湘江增綠波。小舟浮似屋，香草結爲簑。水定見魚影，夜深聞櫂歌。悠悠百年內，醒少醉時多。
寄友 陳鱗
雙魚書不至，江上又空還。芳草去時路，暮雲何處山。吟牀花片積，釣石蘚痕斑。惟有思君夢，迢迢夜度關。
寄劉易隠 章仙巖
着身塵世易遭魔，是是非非可奈何。心地一生如日月，人情千變自風波。但從正直天須見，到底關防事轉多。所以古來真隠者，貂蟬不肯換漁蓑。
六和塔 章仙巖
六和塔上一登臨，當景江山入興深。雲出雲歸天自在，潮來潮去水無心。東南船{舟覽}風方順，西北樓臺日向陰。壯矣帝居吳越舊，未甘河洛久湮沉。
和高斯立見寄 蘇竹里
少年浩蕩子長遊，回首人間道路修。納納乾坤日西下，悠悠江漢水東流。如知往事皤青鬢，應把華年伴白鷗。惆悵半生飛動意，看人騎馬覓封侯。
答曾節推 王名遂
夫君真自淦川來，書種相承教有台。蓬閬得時宜直上，金焦無地却空回。薦書共喜從天下，詩句誰能带雨催。細數平生歸計是，待耕明月種寒梅。
歲寒亭成題柱自警 王名遂
松榮梅竹秀，三徑但含滋。不與乾坤老，難令霜雪欺。交情存淡薄，世治識艱危。前路留教遠，終身以自期。
謝石守留度歲 余力齋
歲近歸程夢裏忙，可憐一日九回腸。雪中飲酒難爲醉，梅下吟詩易得香。無愧我心何毀辱，休將世事論行藏。相逢柳已開青眼，共對東風舞一場。
奉謝徐獻子 無名氏
入得青山第幾重，龍蟠鳳舞着仙宗。九關雲鎖疑無地，數步天開又一峰。大滌洞中丹作井，昊穹殿下石爲松。我來自結真人伴，杖屨蹁躚是指蹤。
木犀 何橘潭
露洗金蟲一半開，層層碧玉映樓臺。西風昨夜吹香過，人在欄干待月來。
詠梅 何橘潭
千古甘心冷淡中，却於春事不相同。東風祇解吹花落，吹得花開是北風。
柳 李靜獨
顔色鮮明能幾時，未辭黄葉已辭枝。都緣愛管閑離別，多恨多愁故早衰。
回舟即事 李靜獨
羞將塵土鬢，重上釣魚舟。閑對湖山曉，靜觀天地秋。鼓鐘雲外寺，歌舞水邊樓。興盡歸心急，荷花勸少留。
柳 薛海隠
不問章臺與楚樓，一根半樹亦風流。看來的是多情物，愛殺春光怕殺秋。
蓼花 拾遺
分紅間白汀州晚，拜雨揖風江漢秋。看誰耐得清霜去，却是蘆花先白頭。
琵琶 拾遺
夜深琵琶聲似裂，一曲霓裳一庭月。曲終人影在西階，困倚東風步摇折。
梅 王石室
靜參香影句，獨向野橋行。數點水邊白，十分天下清。嫩條尤勁直，老樹更晶明。冰雪窮冬裏，春風頼爾生。
梅  其一 李嘯軒
笛譜從來有落梅，梅花那怕笛聲哀。幾回笛裏看花處，曲自凄凉花自開。
梅  其二 李嘯軒
傲寒特地占春光，不是東皇用意偏。只恐百花羞見面，故教回避艷陽天。
登姑蘇臺 李嘯軒
規模高敞俯城池，未必斯臺是故基。風月祇招人感慨，江山不管國興衰。幾年勾踐讎思復，終日吳王醉不知。却使五湖烟浪裏，扁舟一葉載西施。
梅花 劉月房
骨格孤高太瘦生，民門霜雪鬭晶明。後開桃李千門滿，纔染東風便不清。
清華園 劉月房
水光摇入碧窗寒，兩岸斜陽照亂山。纔一吟詩便多事，只消靜對綠陰閑。
葉 方南山
高低庭樹晚風吹，脫葉應難戀舊枝。莫向秋深怨零落，春深還有綠陰時。
畫角辭 何麟瑞
莫吹角，吹得梅花片片落。朝吹暮吹吹不了，盤古不知坐成老。童男童女求蓬山，何如此器束之高閣間。金盤擎露仙人掌，何如敕斷此聲勿用響。不知今日復明日，兩鬢常常黑如漆。莫吹角，天寒歲晚情更惡。
天馬歌 何麟瑞
崑崙高哉二千五百餘里，日月相隠避。黄河發源下有渥洼水，大宛群馬飲其澨。天馬下與群馬戲，産駒一日可千里。滴汗化作燕支水，國人縛藁爲人置水際。久與馬習不經意，一朝却被人馽繫。張騫使還報天子，天子不惜金珠與重幣，期以此馬可立致。大宛使人欺漢使，致煩浞野樓蘭七百騎，攻虜其王馬始至。此馬初入天廄時，一十二閑無敢嘶。萬乘臨觀動一笑，盛氣從此無四夷。君王神武不世出，天産神物相追隨。高皇手提三尺劍，蹙秦誅項一指麾。天下馬上得，不聞取馬外國爲。龍如可豢龍亦物，馬果龍種豈受羈。徒令物故過半不補失，輪臺一詔悔已遲。此詩欲學旅獒可，光武一牛亦足噓漢火。
後天馬歌 何麟瑞
建元天子不世出，天相神武産異物，有馬出在月氏窟。寶劍之精，乾龍之靈。足如奔電，目如耀星。汗血雨洒，騣肉飆輕。渴吻一飲，黄河塵生。昂首一鳴，天雷收聲。曾爲伏羲出河負八卦，曾隨穆王遠與西母會。鸞旂屬車相後先，龍盾虎韔八寶韉。萬乘親臨拜甘泉，穩馱玉輅壇壝前。兀鼎勒兵十八萬，天子自將孰敢戰。駿氣橫出立陣前，百萬聞嘶股俱顫。笑此馬，神哉沛。西極龍媒□望退。天子作歌暢皇明，四夷竭蹙咸來庭。天馬來，帝作歌，漢時此馬今更多。
鏡 杜樗隠
鑄就揩磨不計工，豈量資質本頑銅。面前毫髪曾無隠，背後看來便不同。
石寶蓋 怡然
圓頂環珠幡，久與石俱化。我執黄庭經，跏趺坐其下。
翠蛟亭  其一 怡然
縈紆九鎖山，稜層幾疊水。誰令翻其源，銀濤迸石髓。
翠蛟亭  其二 怡然
擘石鬬雷霆，蛟乎爾□怒。會當捲銀河，凌空瀉甘澍。
隔凡柱 怡然
一柱懸通衢，可望不可進。老仙指謂予，傍邊有捷徑。
五更枕上 丁竹巖
一着非時一局非，山房愁到曉鐘時。楠榴枕上平生事，聽雨聽風聽子規。
漁舟 雪巖
莫笑扁舟數尺長，幾經煙雨浸瀟湘。紅船箇箇高於屋，未必荷花入夢香。
對菊 雪巖
菊花相菊一長歎，公是公非話總難。以道義交堪傲俗，得漁樵趣不須官。紛紛落葉山初瘦，隠隠平沙雁已寒。天氣欲晴又欲雨，百年心事滿欄干。
舟行即事 吳子實
煙暗前村樹欲無，草簑篛笠一翁漁。無端風伯吹斜雨，濕却蓬窗數冊書。
題張穫軒詩卷  其一 吳子實
中興踰百載，獨有放翁詩。豪出謫仙右，妙惟工部知。鏡湖歸老日，劍閣入軍時。英氣今何在，九原千古悲。
題張穫軒詩卷  其二 吳子實
句法親傳得，江湖老穫軒。推敲深得趣，窮達可曾論。好爵無三字，清名有五言。還知絕奇處，難弟復難昆。
游棲真洞歸舟带月泊市橋  其一 章桂發
携手清苕去，高楓丹葉森。漁樵九鎖外，風雨一窗深。索酒貪山月，添衣怯洞陰。鳳歸天柱曉，樓閣有鳴琴。
游棲真洞歸舟带月泊市橋  其二 章桂發
山嵐來夾案，泉急自穿渠。密記東陽訣，高題上帝居。牙兒藏寶篋，山子走籃輿。曲折璣衡轉，溪坳可結廬。
泊舟 徐橫槊
短蓬靜坐月窺船，斗轉參橫水底天。傳語篙工低着語，恐驚沙觜白鷗眠。
泊舟有懷 良史偉長
渺渺復迢迢，楓林带板橋。沙寒初上月，浦暗已回潮。霜葦多先折，江花或後凋。今宵何處雁，相伴宿蘭橈。
夜乘航 吳仙湖
漁火穿蓬罅，僧鐘到夢邊。水鄉多得月，野境遠連天。敗葦流螢集，荒林宿鳥喧。舟人苦無夜，未曉起炊煙。
農家 吳仙湖
農家冬事足，何處不祈禳。煨芋分兒食，蒭醪喚客嘗。犬眠茅舍暖，犢跳野田荒。勿遣官租急，令渠樂歲康。
買鞭 武成
初買雖憐價甚微，駑駘便已化驦騛。幹長却想穿階直，節密應知受土肥。金賜夜寒敲月落，玉絲春裊拂花飛。提携莫笑無他用，萬里旌旗更指揮。
萬年宮 張仲信
頻將衣食結圜圊，天樂旌幢降綵雲。二十四年功行滿，衆真推讓武夷宮。
題萬年宮 李彥方
日華晴射武夷峰，湛碧溪流照玉驄。行郡敢辭千里路，祝釐先拜萬年宮。山川歷歷神仙境，民物熙熙太古風。笑領霞觴雲子酒，姓名留在洞天中。
洞霄宮 鄭國輔
自憐蹤迹又塵埃，再見溪山眼便開。野水縈紆通路過，閑花疏淡放春回。玉清緲緲排仙仗，金碧峨峨煥寶臺。十里暮雲橫九鎖，却如騎鶴下蓬萊。
大滌洞 鄭國輔
去縣十八里，傳名千萬年。三山空隔海，一柱獨擎天。驂馭歌司馬，燒丹扣葛仙。誰云塵俗骨，亦得嗣前賢。
瀑布 鄭國輔
終日湍流怒作聲，憑欄便覺耳根清。龍君雅欲助奇觀，故把銀瓶瀉水晶。
雲根石  其一 鄭國輔
輪囷一片出無心，未許蒼苔久見侵。六月旱田天不雨，願將膚寸霈爲霖。
雲根石  其二 鄭國輔
滿耳環珮聲，雲根綫寒玉。雨過勿雷吼，老龍鼾正熟。
龍洞 鄭國輔
泥蟠蟄卧久潜蹤，一旦青雲得路通。利物濟人功已了，却遺凡骨返仙宮。
鳳洞 鄭國輔
古木森森翳女蘿，四山環抱鬰嵯峨。此間定有荆山璞，未審何時遇卞和。斬開綠棘黄荆路，巖上采霞摇影動。洞裏仙人醉不知，巖前留下無聲鳳。我今行向洞前來，是洞須開鳳莫猜。便好跨遊三島去，等閑抖擻輕塵埃。
清音亭 鄭國輔
山泉潄玉琴，塵世誰知音。植杖憩于此，頓消名利心。
翠微亭 鄭國輔
滿眼青山倦應酬，小亭回護頗知休。撚髯索句空歸去，疑在飛來峰上頭。
仙迹巖題詩二十三首 三清殿 無名氏
虛無混沌未分前，大道元居太極先。自一而三同祖炁，澄清高上積陽天。
仙迹巖題詩二十三首 佑聖殿 無名氏
挺鋒鎮北闡威權，翦伐魔精正法宣。化育黎民臻大道，安寧家國享長年。
仙迹巖題詩二十三首 齋堂 無名氏
辨道焚修練性根，應時粥飯益真元。齋餘有報君恩重，壽祝無疆帝道尊。
仙迹巖題詩二十三首 演教堂 無名氏
參稽道德本無言，不二門開闡古先。多謝師尊傳演教，要令後學悟真詮。
仙迹巖題詩二十三首 方丈後聚仙亭 無名氏
高敞山齋立乳巔，飄颻雲馭聚群仙。百靈聽講開壇夜，大法將臨報語宣。
仙迹巖題詩二十三首 道院 無名氏
幽棲枹樸古先精，宴坐參同元化并。一炷清香騰瑞靄，雲端時透步虛聲。
仙迹巖題詩二十三首 精思道院 無名氏
精思名扁列金題，沖素齋居與道齊。德感天仙來聽論，芝軿時降共參稽。
仙迹巖題詩二十三首 昊天殿 無名氏
遊幸名山德壽存，鼎新大殿顯仁恩。玉圭物物皆珍異，安奉嚴恭玉帝尊。
仙迹巖題詩二十三首 璇璣殿 無名氏
衆聖環拱位中天，統濟乾坤妙轉旋。高覆崑崙朝帝闕，注生迴死福增延。
仙迹巖題詩二十三首 翠蛟亭 無名氏
湍激清泉舞翠蛟，幽亭跨澗對岩坳。我來憩此觀嘉趣，一洗塵襟凡世拋。
仙迹巖題詩二十三首 鍾樓 無名氏
重樓高聳丹霄外，深夜聲摩碧落中。神通無量鴻音遠，永鎮名山有顯功。
仙迹巖題詩二十三首 張真君祠 無名氏
聖像遷祠出禁扃，天恩遣使從神靈。奉安欽敬祈民福，應感昭彰佑帝庭。
仙迹巖題詩二十三首 葉天師書樓 無名氏
巍然垂象隠精思，著述丹書與世違。真得紫文無上道，業成遺跡是題詩。
仙迹巖題詩二十三首 經閣 無名氏
寶閣莊嚴金玄耀，風鈴震響玉丁東。甍飛傑出青霄上，道典珍藏在此中。
仙迹巖題詩二十三首 雲根石 無名氏
一片輪囷跡嚴存，無心出岫瑞騰坤。不隨風雨輕舒卷，觸石凝然正性根。
仙迹巖題詩二十三首 天柱泉 無名氏
大滌之西一窮生，源高樵者只聞聲。汲泉烹茗多甘味，內隠丹砂赤更清。
仙迹巖題詩二十三首 冷泉 無名氏
琳宮門外小橋東，石罅泉流細脈通。清似玉壺承沆瀣，遊人掬飲凜生風。
仙迹巖題詩二十三首 茶嶺 無名氏
秀鍾天柱産靈芝，造就仙芽發嫩旗。採向先春煙露裏，喊山鳳尾豈爲奇。
仙迹巖題詩二十三首 龍井 無名氏
鯪鰻環遶井楯間，兩目神光狀類丹。杖撲投淵陰霧鎖，殿堂洶湧盡波瀾。
仙迹巖題詩二十三首 無骨篛 無名氏
許氏功成獲上昇，曾遺一劑語丁寧。山生紺篛奇無骨，洞隠金丹顯有靈。松竹欹岩非易取，煙霞塞道卒難經。有緣仙者當須遇，用倖搜求豈露形。
仙迹巖題詩二十三首 採芝朮即事 無名氏
仙芝靈朮總芳妍，野草閑花各變遷。古櫟復榮松化石，藥苗蕃植可延年。
仙迹巖題詩二十三首 祥光亭 無名氏
覆石爲亭武肅成，有仙來此變棋枰。炷香五色祥光現，縹緲靈官朝玉京。
仙迹巖題詩二十三首 飛玉亭 無名氏
閑亭清憩覺情優，四顧嵐光景色幽。湍玉飛簾侵座冷，璇源本自接天流。
句 無名氏
鳥鳴深夜豈知形，徹曉音喧響更清。
題浩然觀 舒道紀
憕心坐清境，虛白生林端。夜靜嘯聲出，月明松影寒。絳霞封藥竈，碧竇濺齋壇。海樹幾回老，先生棋未殘。
常庵題 范心遠
路入清溪第二灣，東風猶自逗餘寒。白雲粘地掃不去，黄葉戀枝吹未乾。沙上濕痕誰涉水，天邊長嘯獨憑闌。道人酒意無醲薄，飲盡携琴月下彈。
題雲溪庵 范心遠
雲溪高隠卧煙霞，默飲陽晶與月華。霧斂丹臺生瑞草，雲收靈腑結瓊葩。青龍吐火烹金茗，白虎跑泉溉玉芽。龍虎媾交功九轉，刀圭一粒捧丹砂。
昭孝道院 趙菊莊
雲深戶不開，竹屋兩三間。野水浸官渡，低牆出遠山。絕葷如鶴瘦，習懶慣童頑。我亦皈真者，來公半日閑。
題方丈  其一 黄庭美
賓雲奏徹控青鸞，綵幔香銷生翠寒。三十六峰秋色裏，月明人倚玉闌干。
題方丈  其二 黄庭美
欲看太乙青蔾火，笑領仙人綠玉杯。物外同心誰管鮑，山中清話得張裴。
題方丈  其三 黄庭美
九重雲外步虛聲，十二時中太古情。爲問當年赤松子，人生何處是功成。
天遊觀 林錫翁
覽遍溪山最上頭，琳宮貝闕更清幽。雖然未得長生訣，也道曾從天上遊。
天柱峰 林錫翁
共工發怒亦徒然，煉石忙忙女補天。既用斷鰲并立極，此峰何不立當先。
接笋巖 林錫翁
兒童日報竹平安，新笋如何折一痕。接住喜憑仙掌力，春風胡不長琅玕。
貓兒峰 林錫翁
貓兒峰小眼精光，來護仙家石廩糧。回顧威風何凜凜，山中安得有拖腸。
金鷄巖 林錫翁
幾載修真洞裏人，只憑啁哳報天明。丹成不逐劉安去，只在岩頭唱五更。
隠求齋 林錫翁
蝸名蠅利處樊籠，世事□其轉眼空。惟有高人林下隠，只求明月與清風。
天遊觀 陳元英
琅玕瑶草滿空山，月上丹臺鶴未還。夜入瓊樓襟袖冷，始知身在白雲間。
翠蛟亭 新父
斷崖捲銀濤，拍岸雪相濺。去住本無心，曾向岷峨見。
翠蛟亭 金堅
怒猊抉石驥奔泉，誰挽河流下九天。傾瀉瓊珠三萬斛，從師乞作買山錢。
大滌洞 金堅
手翻河漢出天關，雪漱霜飛照眼寒。且向亭前供玩好，却來筆底作波瀾。
翠蛟亭 泰亨
坡謝無人共此山，翠蛟亭上拍欄干。溪聲到耳三更雨，嵐氣霑衣六月寒。酒釀可呼仙子飲，池深怕有老龍蟠。天河挽住不容易，只縱游人一餉觀。
賡翠蛟亭韻 王與能
靈砂九轉鍊金頑，留得丹泉在此間。明月清風誰管領，洞天福地占幽閑。巖巔雪湧金波立，石罅潮生銀屋翻。句續坡仙懷古意，梅花也覺带歡顔。
游洞霄宮 王與能
洞霄飛杖屨，人境共真清。天柱擎峰出，丹泉迸霤生。棲巖遺隠迹，漱石洗虛名。珍重樂斯者，微吟謾紀行。
借翠蛟亭韻 笑擲震雷
兀兀梅窗坐已頑，自憐失脚落人間。洞霄宮裏星辰近，天柱峰前日月閑。野鶴聽琴飛雪舞，湫龍喜客爲瀾翻。此中不晝生雲雨，珍重坡仙一扁顔。
游洞霄宮  其一 黄常吉
山鎖清溪溪鎖峰，溪光山色兩怡融。松枝點滴衣夾雨，雲葉飄揚巖際風。玉室金堂端好坐，石壇乳竇自相通。我生已幸塵緣薄，擬結茅廬天柱東。
游洞霄宮  其二 黄常吉
喬松蒼竹带煙霏，木拱彤簷藹翠微。虛谷玲瓏遺鳳響，行雲蒙密護龍歸。繁花結繡迷樵徑，靈飄藥香滿客衣。更欲搘筇遍諸頂，可憐無策駐殘暉。
游洞霄 黄常吉
我厭城市喧，故作林泉遊。十事思九錯，一笑忘百憂。道念豈不定，俗累良未休。安得弄泉石，味道老一丘。
游洞霄宮 祕仲威
洞霄之名天下聞，洞霄之職宰輔分。聞名姓往未識面，寄祿於此徒紛紛。身到仙關不如我，九虎迎門開□鎖。六洞高人接笑談，三泉隠客通香火。風來萬壑嘶松杉，水繞百折鳴嵌巖。門前俗客自斂迹，不待立柱名隔凡。群仙挽衣留我住，因一相逢忽相語。雙徑秋風已掃塵，奚爲後我同歸去。
大滌洞天留題  其一 祕仲威
紫府清都不可梯，何年宮闕下遷移。飛來殿閣風雷架，逼近巖崖日月馳。境靜固宜真聖宅，地靈唯許列仙知。想應留鑰更相授，以待虛皇駕幸時。
大滌洞天留題  其二 祕仲威
我行不識洞霄門，但怪東來見紫氛。玉帝衮衣明日月，仙官劍履會風雲。箬根也有靈丹助，芝草疇非協氣薰。亦恐彌明寓茲境，儻同尊酒細論文。
游洞霄宮  其一 張巽
掣開九鎖謁琳宮，物色真仙劍履蹤。一朵雲根生老澗，千尋天柱壓群峰。功名祕略求黄石，呼吸微言斅赤松。我是康廬倦游客，朅來猶愛翠雲重。
游洞霄宮  其二 張巽
新晴草木翠光流，麥隴清和四月秋。巽二風來山髪冷，阿香雷過馨聲幽。杜鵑鬨枕催歸去，丁鶴攀轅欲借留。半夜忽聞巖壑響，小詩調戲鬼神愁。
游洞霄宮  其三 張巽
曜相偏羸足力强，不辭複嶺與重崗。未窮仙隠千年跡，先炷宸遊一瓣香。詩得好題難駐筆，酒逢佳趣便飛觴。夢回彷彿前身事，却認金庭是故鄉。
游洞霄宮 盧正中
雲海三山路忽通，形神俱妙玉霄東。八篇擬授無司馬，銀鼎浮珠問葛翁。
游洞霄宮 余愚
琳宮勝處絕塵囂，千古佳名號洞霄。地鎖九峰形屈曲，擎天一柱勢岧嶢。鳳鳴怪石仙巖邃，蛟舞流泉澗壑遥。幸有飛昇遺跡在，便須騎鶴快扶摇。
游洞霄 陸卿
名山長表冠東南，一柱屹然天與參。玉府從來通六六，金扃寧竟鎖三三。千巖深處標馴虎，萬乘當時幸秣驂。撫掌酌泉觀舞翠，清忠□詠□高談。
遊洞霄和坡仙韻 史宗愷
水非凡濁石非頑，水石縈迴九鎖間。遊客步隨清浪起，道人身似白雲閑。仙巖泉滴瓊音碎，古木風輕寶蓋翻。共酌翠蛟亭上酒，翠光相與映紅顔。
和周丞丈遊洞霄韻 史宗愷
苕溪之源流洞天，中有福地壽可延。山盤九鎖到空谷，石間隠蹟知其仙。懸崖險阻不易到，來者悚觀須有緣。道邊獸石卧獅虎，庭下鏡沼流潺湲。東游大滌阻天柱，西至石室飛寒泉。雲房石磴絡苔蘚，疑是霞玉留花鈿。嵌空上下不可數，曉猿夜鶴驚人眠。西林詩伯□仙裔，落筆妙句今青錢。歷窮巘嶮事幽討，不畏蔓草矜蛇蜒。皈來詩篇壯青谷，好句屹崛參天全。何當□約素秋晚，與公共醉洪崖巔。
游洞霄 易群峰
片雲將雨又輕還，物外光陰本自閑。醉裏不妨游汗漫，詩成更爲寫斕斑。
初入洞霄 易群峰
半生華髪笑茫然，作意清朝到洞天。疊嶂互□芒屩穩，飛雲故傍葛巾偏。忍思城市輪蹄夢，款結山林筍蕨緣。我有賜餘蒼玉璧，與君同試酌寒泉。
遊洞霄 姚自强
青藜有分步仙家，昨日晴暉今雨霾。不是游觀先一日，何緣識得淡生涯。
游洞霄 徐獻子
何處尋仙隠，樓居出世間。洞天藏福地，丹水接青山。樹掛崖腰古，苔封石齒班。午窗經卷寂，長對□□□。
游洞霄 聶兼善
吾聞洞霄山水妙天下，繚白縈青勝圖寫。九重扃鑰極深嚴，一岫寬閑更瀟灑。倚空天柱何孤高，諸峰羅立猶兒曹。長松怪石入題品，金堂玉室供遊遨。此地隠居皆勝士，道骨仙風絕塵滓。就中俞子最少年，烱若芙蓉映秋水。青鞋布襪千里來，一見使我昏眸開。談空說有坐終日，舌濤衮衮生風雷。鄙夫未愚晚聞道，寄傲嵌巖事幽討。只緣方寸無荆棘，漸喜丹田熟梨棗。人生百歲空自忙，讀書博塞俱亡羊。勸君火急烹鉛汞，莫待倒景飛屋梁。春風又放鶑求友，烟外暗黄初著柳。南行儻遇置書郵，莫忘超然北山叟。
遊洞霄 嚴嘉
帝子吹簫上瑶闕，靈妃跨鳳音塵絕。行雲山水跡依然，留伴九峰秋夜月。閬苑宮前見玉真，許傳消息到金庭。瓊姿一去丹霞□，紫桂蟠桃幾度春。十二欄干天一握，教人望斷緱山鶴。蜀客歸槎杳未來，銀漢縱香泉□□。巖前邂逅童顔子，許我刀圭大患痊。
遊洞霄 餘杭令
野服蕭蕭款翠微，虛亭高敞射晴暉。仙歸洞府雲烟靜，春入名山笋蕨肥。緩飲壺觴聊自適，暫指朱墨便忘歸。何時罷脫利名去，始悟人間萬事非。
洞霄紀遊 聞鑒
從來此山中，不記幾遊歷。每緣困杯酌，未暇賦篇什。屢恐爲山羞，欲吟嗟思澀。今晨始杖屨，醒眼看泉石。草木呈幽姿，烟雲舒秀色。捫蘿扣棲真，束燎穿大滌。神工跨石梁，天巧鏤巖壁。仙人不可逢，靈箬無從得。回觀翠蛟舞，俯視雲根屹。何如出山去，飛騰霈甘澤。
游洞霄 何處厚
洞天宮中清無塵，紛紛霏霏翔五雲。光浮閬風藹無垠，中有神仙相輩倫。服曳雲章玉佩珣，時聞金鐘催朝真。仙班序列覲紫宸，瓊花羌靈飛翁翁。水晶簾捲許行循，群仙以我丘壑身。相與笑語交益親，玄談妙句泣鬼神。一局圍棋度幾春，大開十二樓宴賓。玉真安排雲錦茵，天女競着絳霞裙。盎缶罍洗羅珠珍，金爐龍腦香騰薰。七寶蠟炬光如銀，鳳泉飲散醉醺醺。天子呼來不得臣，宴罷乘槎渡漢津。玉皇遽遣使者巡，使者交薦有大勳。玉皇詔歸眷注勤，不容山中伴帝君。
游洞霄 彭揮
洞霄從古宅真仙，鎮日群峰起瑞烟。林下千年丹已就，山中九鎖月長圓。半巖隠迹遺靈像，一井清凉撫掌泉。我到此間無別事，燒香直欲達諸天。
游洞霄 米仲昌
公餘陪侍九鎖行，花已凋殘鶑已老。舞蛟亭下泉如奔，伏虎巖前景尤好。四圍翠巘悉可躋，一點紅塵渾不到。坐中元白非一人，自愧才疏難壓倒。
遊洞霄 俞洵直
九折山圍五洞天，中間玉殿倚祥烟。隔雲雞犬聞清曉，鎖徑松篁認永年。野鹿獻花來石室，寒猿擲果飲溪泉。玉皇弄笑飛金電，太上紅顔雪滿顛。
夜宿武夷宮 彥修
巢松老鶴鳴丹井，籠月梅花摇素影。竹敲白露幔亭寒，吟弄紫簫山月冷。山月簫聲清且幽，幔亭不見昔人游。我來欲此騰雲霧，笑指三山十二樓。
宿武夷宮  其一 彥修
學仙獨訪武夷君，老樹垂藤弄夕曛。我欲幔亭拚一醉，不知何處奏賓雲。
宿武夷宮  其二 彥修
月滿空山雪滿溪，幽人何處吹龍笛。醒來和月倚虛窗，鶴翻松露滴雲石。
宿武夷宮  其三 彥修
偶過群仙入武夷，蒼崖瑶草白雲飛。不知何處猿啼月，巖上松花落滿衣。
益清堂偶作 自强
大洞仙宮古有名，要觀主宰立平生。掛琴堂上心尤逸，種菊池邊景益清。巳喜襟期同我得，旋將契誼與君盟。丹泉肯入丹田去，願受丹□學大成。
山行宿道院 蕭蘭皋
終朝穿翠微，投暮叩松扉。童子出相語，道人猶未歸。尋香溫紙被，拂石弄金徽。明發下山去，白雲隨馬飛。
超然館彈琴夜話 陳庚生
玉琴彈罷一燈青，仙鼠飛飛到客庭。道士却能談肇論，夜深傾聽有山靈。
濯纓亭 陳庚生
誰引滄洲客，行歌到此亭。縈迴一水碧，巉絕兩峰青。小雨吹行艦，疏梅度遠汀。我無纓可濯，華髪任星星。
謁陶隠居祠呈郎中張聲華 陳庚生
煉就靈丹歲月賒，藥爐丹竈旋成漥。庭空響落山松子，路遠香迷野草花。舊事誰能問□水，神仙今已在東華。田翁猶酹先生酒，亂紙飛錢噪暮鴉。
賀家湖 陳庚生
風流誰似賀知章，乞得平湖任草荒。今日藕花三百畝，折來依舊屬君莊。
遊天柱宮因留宿觀醮 何君式
路轉峰回意豁然，逢迎馬首更飛泉。地嚴九鎖紅塵外，天近三關黄道邊。奏簡夜騰孤鶴表，步虛聲徹老龍淵。會須香火通仙籍，一洗人間未了緣。
都下作 樓雲卧
紅塵車馬道，曾向閙中看。貴賤人多等，利名心一般。侯門崇嗜慾，客路薄孤寒。誰肯翻然悟，尋仙求大丹。
古揚州 倪應淵
雉堞平來塹擁沙，綠蕪闕處見人家。山河舊影藏秋月，關塞新聲起暮笳。玉蕊已爲亭下草，蒺藜不是眼中花。當年鳳舸經行地，枯柳無枝寄宿鴉。
雷塘 倪應淵
天留遺迹鑑興亡，出郭傷心見此塘。廢苑無螢秋寂寂，壞陵有樹月蒼蒼。綠悽霜重摧荷蓋，紫怯波寒褪芰裳。喚醒錦帆當日夢，一聲水調隔雲長。
多景樓 倪應淵
狠石蒼頑歲月遥，幾人觸境想英標。欲知三國興亡事，但看一江來去潮。南土塵飛通嶺海，中流砥立獨金焦。雲山繞檻期深隠，不受劉安作賦招。
金山寺 倪應淵
金錫飛來日，靈鼇負地形。濤翻四面白，寺裹一山青。海月窺簷箔，天風語塔鈴。倦懷思煮茗，誰與汲中𤃩。
太平州 趙竹屋
拍欄一笑大江橫，號太平州亦浪名。春水秋濤流不盡，半年農事半年兵。
城南 王月窗
早出城南路，江山總着題。林高樓似縮，岸遠樹疑低。鸜鵒噪喬木，桔橰鳴小畦。郵亭聊一憩，沽酒夕陽西。
普向山門 王月窗
來訪山中景，亭闌鼠甘陰。客投孤寺宿，蟬趁夕陽晴。滿樹青苔濕，一村黄葉深。納凉歸去晚，湖月掛遥林。
邊景 曾邍
匹馬來逢寒草秋，淮雲一片隔神州。黄昏燈火西津渡，白晝風烟北固樓。猶有斷碑知晉宋，誰將遺石問孫劉。天荒地老英雄盡，落日長江萬古秋。
題九鎖山 陳逢辰
九山互鎖碧烟深，路轉花香惱客吟。歸鶴带雲回谷口，潜蛟飛雪噴亭心。洞中無計尋芝鼠，箬底猶聞搗藥禽。莫歎仙凡幾塵隔，菊花巖畔是知音。
天台道中 釋惠嵩
滿川梨雪照斜曛，野水交流路不分。隔岸一聲牛背笛，和風吹落渡頭雲。
歙溪道中 周耕雲
行行欲少歇，爭奈客途長。村酒略無味，野花空自香。幾家茅屋小，數畝麥田荒。何處堪投宿，林梢已夕陽。
賦介軒半村新居 周耕雲
近謀吟屋傍潯溪，雁蕩山深雲未歸。怕惱春光花種少，愛延月色竹栽稀。寶藏書冊教兒讀，土視功名與世違。不是詩人相過處，晝長應是掩柴扉。
清江道中 胡琴窗
黑潦妨行役，呼船渡碧灣。春烟數家遠，綠樹一鶑閑。古有難行路，今無僻處山。空餘芳草句，流落在人間。
題柯山道中 何籌齋
扁舟空載斷紋琴，橫膝誰知太古音。趁取暮潮歸舊隠，豆花籬落正秋深。
溪軒即事 何籌齋
小立溪窗下，山光晚不同。清秋霜未降，烏桕葉先紅。橋影涵深水，鍾聲挾遠風。閑情誰領會，吟處倚梧桐。
書鄉僧庵 何籌齋
靜答光陰轉法華，生涯更藉菊爲家。山園隔樹翻秋雨，石逕縈池浴晚霞。學鳳尾翹無限草，似雞冠樣不勝花。蕭槮安得諸王謝，竹下清譚煮露芽。
林間 劉草廬
身如孤鶴在林間，百事無營只愛閑。最得意時朝曝背，未忘情處晚看山。靜拈周易從頭讀，醉把唐詩信手刪。爲愛石橋明月色，柴門常是夜深關。
廬山 章雲心
晚眺青牛谷，晨遊白鹿山。乾坤何日老，今古幾人閑。卉木煙華紫，江湖雨氣斑。聘君猶在否，悵望隔雲關。
竹 章雲心
萬朵奇雲繞屋飛，雲心修竹綠猗猗。孤高不爲風霜折，正直只應天地知。四海久無龍化處，千年幾具雁來時。晉林充隠皆塵土，瞻彼西山我所思。
武昌江漢亭 章雲心
江漢亭前江漢浮，岷嶓萬里會吳頭。江穿南北天心落，漢接東西地脈流。水上龍爭方一夢，山中鵲起已千秋。張劉精爽知何在，安得同來賦遠遊。
古意十四首  其一 章雲心
龍馬圖猶在，麒麟使亦傳。羲皇心不死，孔子夢難圓。
古意十四首  其二 章雲心
折柳繫離船，船行柳條短。頼有枝上花，飄泊隨君遠。
古意十四首  其三 章雲心
采蓮莫采花，采花損空房。留房結青子，種作明年香。
古意十四首  其四 章雲心
匆匆采桑女，花雨濕襜袖。春風十二絃，生世未觸手。
古意十四首  其五 章雲心
浣衣輕浣布，布縷不如絲。□堅猶易穿，布弱從可知。
古意十四首  其六 章雲心
佳人買明鏡，意重輕千金。結以雙羅带，欲照蕩子心。蕩子渺不歸，鏡影春雲深。
古意十四首  其七 章雲心
賤妾燕子身，銜泥巢君屋。游子黄鵠志，辭家獨南翔。采花爲誰容，襲蘭爲誰香。安得小心風，寄子雙明璫。
古意十四首  其八 章雲心
難與時流道，憂心常悄悄。古道貴平易，今人□機巧。好古而居今，每飯不能飽。來往無嫌猜，□知愛沙鳥。
古意十四首  其九 章雲心
百川畢東注，兩丸盡西頹。二物常汲汲，未嘗少徘徊。短生亦如斯，逝者良可哀。自昔青雲士，皆爲黄土堆。何如大覺仙，無去亦無來。
古意十四首  其一○ 章雲心
吉凶本由人，往事皆可覆。禍人還自禍，福人還自福。于公果傳世，李斯竟夷族。豺狼不知寤，紛紛方擇肉。達者識幾微，爲之先痛哭。
古意十四首  其一一 章雲心
福禍遞隠伏，榮辱相因依。賢達素知此，不肯如脂韋。青門工種瓜，首陽甘采薇。清風彌萬世，斯人諒堪晞。
古意十四首  其一二 章雲心
谷風扇春和，卉木皆敷芬。貞松但如故，高標在煙雲。君子守常性，時榮非所欣。亦有孤鳳皇，不與衆鳥群。
古意十四首  其一三 章雲心
逝川常東流，白日易西沒。悠悠天地間，二物何飄忽。促迫於生人，綠鬢成華髪。昧者不自知，終朝常汩汩。利欲沈厥身，其本已先蹷。孰若繕真性，以自固靈骨。
古意十四首  其一四 章雲心
老梅何偃蹇，雪時方始花。自守歲寒性，不肯隨春花。隠人適然見，移植溪水涯。瘦影無陽豔，清香絕淫邪。閒靜如隠人，隠人心所嘉。樵牧無見侵，以詒隠人嗟。
送劉同年入蜀 章雲心
蜀山如砥水如絲，送子西遊蜀道時。萬里乾坤猶戰血，百年豪傑幾愁眉。青蟲漸老秋聲小，白雁不來霜信遲。若過錦宮城下路，遥憐墮淚孔明祠。
題武夷 林方
□□霞佩久蹁躚，峭壁崚嶒駕紫烟。天下名山無此境，世間何地更尋仙。雲迷古洞還丹室，鶴護仙家種玉田。我欲携書來此住，隠屏峰下弄雲泉。
題武夷 楊遶善
說盡東南第一峰，武夷端與畫圖同。幔亭烟带凌霄紫，玉女霜花照水紅。漁父欹殘溪澗冷，仙人蛻久洞巖空。飛塵馬足何時已，安得誅茅深翠中。
題武夷 孫士廉
翠巖九曲老仙家，玉女峰頭煉紫霞。幻海無人來跨鶴，天河有路可乘槎。春雲細釀幔亭酒，夜雨初煎石鼎茶。久矣樵漁懷此志，吹簫閑看碧桃花。
武夷 石建見
拂散征塵曳素袍，小鞍乘興過林臯。溪山九曲雲烟合，宮闕萬年星斗高。天柱插空留鶴駕，仙船橫石待鯨濤。玉笙吹徹金鷄叫，落盡巖前幾樹桃。
集峰名 石建見
大王高住碧雲間，玉女風鬟相對看。畫鶴有年游瀚海，釣魚何日起波瀾。工添一線仙機就，酒盡三杯茶竈乾。醉聽鼓樓聲已遠，幔亭環珮響珊珊。
武夷 楊希古
萬壑千巖疊翠微，幔亭紅日浸漣漪。紫陽去後無消息，留得溪山九曲詩。
寄題武夷 陳子浩
武夷山水稱奇絕，歷歷仙源路可通。人古道尊精舍在，曾玄世隔幔亭空。萬年宮接青冥上，九曲溪流碧嶂中。幾欲相期游汗漫，披圖陡覺馭天風。
題武夷 馬合麻
石鼓溪邊渡，門前一葉舟。雨滋千壑翠，風動萬巖秋。仙去雲常在，山空水自流。九天煩紫詔，借我此中遊。
寄題武夷 聶鐵峰
秋香扶我過仙家，□大眠雲石逕斜。九曲溪山閑日月，萬年宮殿老烟霞。吟筇尚带瑶階蘚，渡舫曾撐翠竹沙。迴首雲深何處覓，洞簫吹落碧巖花。
題武夷 趙宗吉
天風吹盡蔽空雲，疊嶂層巒勢吐吞。鐵笛聲沉人換世，幔亭宴罷竹生孫。崑閬境界烟霞窟，洙泗源流道義門。分治優游公事了，溪山佳處共清尊。
題武夷 趙承禧
群玉山前隠道園，松聲鶴唳隔溪聞。山靈似識遊人意，要看青林映白雲。
題武夷 李公平
溪頭借得釣魚船，又向山中覓洞天。聞道巖前有遺蛻，神仙飛去二千年。
山中 丁西湖
金門待漏馬嘶寒，月落宮牆未曉天。爭子莫教容易掃，恐傷一片惜花心。
送吳菊潭遊越 丁西湖
春江柳色新，別酒易成醺。自厭久爲客，難堪又送君。溪晴沙度鶴，地暖水生兮。若到蘭亭上，應須弔右軍。
龍游石壁 釋本粹
巉巖古徑幽，疏林閣秋雨。小立蘚花寒，江清魚可數。
永青溪石壁 無名氏
青溪宜晚日，曲處千丈晦。天開蒼石屏，影落西村外。虛無元氣立，明滅河漢對。人行崢嶸下，鳥急浩蕩內。向來千萬峰，瑣細等蓬塊。老夫倚杖久，三嘆造物大。惜哉太史公，意短遺此快。更欲訪野人，窮探視其背。
西陽嶺 葉維瞻
杜鵑啼處花成血，燕子忙時麥未胎。舉世但知春易老，不知春老幾人來。
遊武夷山洞天 孟晉
昔聞仙子宅，今幸過琳宮。溪曲三三水，山環六六峰。翠雲升送雨，白鶴舞凌風。好景遊歸晚，簫聲縹緲中。
大滌洞天留題 何洞清
落魄人間成謾老，足繭胼胝要聞道。掉頭不向聲利場，飄飄逈出風塵表。嗟嗟事事不愜懷，却喜因緣飽幽討。登太華兮濯滄浪，雲夢湫隘魯邾小。既不責人求諸己，自信玄門窮妙理。虛室生白悟名言，坐見吉祥來止止。箇中端的合乾坤，幾道致柔若諸水。要須萬里可參同，坐斷孤峰空棄鄙。潜山霍山大滌山，天柱插雲人莫企。癡狂取笑誰氏子，不以生生而死死。自知蹤跡類閭丘，君家可是留前軌。枯藤擬待掛休休，莫使風雷暗催徙。
大滌洞 何炳然
杳默閟虛曠，森爽離人寰。玉室非所詣，回首烟中山。
天柱峰 何炳然
終古鬰岧嶢，東南此撐柱。當時若更高，恐礙日月路。
雲根峰 何炳然
十洲仙子騎龍鶴，路闊雲深貪舞躍。不知縹緲已無心，一朵飛來墜山脚。幾度天風吹不開，數回山雨誤飄來。直恐老龍招得去，千頃萬頃遊蓬萊。
千年古石 何炳然
怪底黄石公，乃是赤松子。蒲柳不自强，一見顙應泚。
龍洞 何炳然
胡髯抱嵌巖，白雲擁萬里。若弄華陽珠，我欲割左耳。
右鳳洞 何炳然
上作千仞翔，下作千巖棲。簫韶在何處，蒼梧雲氣迷。
大滌洞 呂某
古檜沉沉萬籟微，祥光縈繞鎖瑶扉。石間怪底泉涓滴，却是老龍行雨歸。
大滌洞天留題 李暘夫
誰挽天河瀉翠崖，一條飛瀑界烟霞。只愁風力半天勁，吹向人間作雪花。
大滌洞天留題 蘇遹
生平未識洞霄宮，幸與東君訪赤松。丹井千年猶好在，青山九鎖不曾封。入門快臯雲根石，矯首遐觀天柱峰。凡骨變成仙骨了，此軀何患弗爲龍。
題大滌洞天留題 胡𧗸
拔脚紅塵到蕊宮，眼前物物是詩筒。雲關左右轉九鎖，天柱西南邊一峰。正喜齋厨供筍蕨，更尋藥圃覓芝芎。飛仙何在應憐我，指出靈丹紺箬叢。
大滌洞天留題 陳德翁
天柱峰頭疊紫烟，遥看萬玉聳相連。雲深九鎖疑無路，翠豁一區我有天。靈氣襲人噓石潤，嗔雷飛雨響山泉。倏然不類人間世，今日自驚平地仙。
大滌洞天留題 薛炎
我有愛山癖，苦無買山錢。平生天柱夢，今日地行仙。九鎖何曾礙，三椽若有緣。鵝溪三百幅，喚起老龍眠。
大滌洞天留題 趙觀復
不作翠蛟詩，獨賦上池水。鑿開自淵源，鑒觀湛然止。豈惟白心事，且以明□底。松風生晚清，暑夜看晨起。二瓢餉內熱，透徹□若髓。匯流接山腰，放溜達澗尾。當其保持盈，一丈若縱侈。□輪爭道來，三板擁清泚。飛簾從天下，衆吼亂石裏。濺珠忽尋丈，灑面寸尺咫。恭惟坡仙翁，學道老不已。每言杭有緣，來往即鄉里。自題九鎖篇，景物相刃靡。親聞衆妙玄，金丹起人死。新名揭亭戶，空翠冷欄几。易求水之形，難造水之理。與君論源流，或者未劇此。
大滌洞天留題  其一 呂奫
泠然風御遠光塵，軒豁嵯峨插碧雲。空洞元來無一物，惟留飛鼠自成群。
大滌洞天留題  其二 呂奫
九鎖瓊宮萃列仙，飄然別是一壺天。時時雲氣生巖洞，日日松聲助澗泉。山茗已堪回短夢，金丹要可得長年。是中着語真難事，今古舂容幾大篇。
翠蛟  其一 呂奫
遠岫參橫滃白雲，一聲雷震出天門。恍然身在龍頭上，笑引莊生五石樽。
翠蛟  其二 呂奫
我讀坡詩醉眼開，翠蛟騎取借風雷。直教大地霑霖雨，變作清凉不快哉。
大滌洞天留題  其一 陳唐生
天下有力可移山，底事秦鞭不作難。我却笑渠精衛石，一生愁絕海漫漫。
大滌洞天留題  其二 陳唐生
肩臂成漥古石存，雨乾不受野苔痕。道人未用誇神力，自是山王不動尊。
大滌洞天留題 陳垵留
支徑縈紆路似窮，疑非瓊館洞霄宮。雖煩綠野諸公領，誰到青山九鎖中。栝隠又深千嶂月，笋將猶欠一枝筇。道人欲識巖棲處，因鶴東來問漫翁。
大滌洞天留題 朴子文
不得入壺中，不知有洞天。未許涉弱水，蓬瀛名空傳。洞霄古真境，九鎖開其先。靈殿拱嘉樹，奇巖漱飛泉。朝氣夜沆瀣，夕嵐蟠霏烟。自從漢晉間，隠迹叢真仙。所以鎮琳宮，距今千百年。我來尋勝游，聊以息塵緣。誰意得高人，凡百爲之前。捫蘿扣大滌，曳裾登來賢。宮殿本邃靚，亦許奉周旋。倦游恬小憩，借我幽榻眠。覺我黄粱夢，枕上破纏綿。醉我真一酒，春臺熙熙然。勿謂房櫳深，入室乃淵淵。勿謂欄檻小，棲幽即㛹娟。苟有一拳石，天巧意已全。苟有一樹木，風月亦足延。况是石與木，森羅呈萬妍。有仙山即靈，君當悟真筌。
大滌洞天留題 龍友
每見杭人說洞霄，恨無雙翼興飄飄。恍觀石勢如蟠獸，靜聽泉聲若春韶。既想洞天多窈妙，更知仙境絕塵囂。官遊到此勞人甚，準擬時來酌一瓢。
大滌洞天留題 高攀
洞府幽深幸許探，危峰削玉與天參。凡心洗滌今無妄，仙迹微茫要指南。俯澗長吟舒逸興，倚巖小酌助清談。抱琴携子盟泉石，終老山阿我亦甘。
大滌洞天留題  其一 蘇瀛
天作名山滿世間，洞霄畢竟出塵寰。達翁不問長生藥，高興惟通九鎖關。願學坡仙遊赤壁，肯如謝老陟東山。羽人能重來賢裔，杖屨相陪一日閑。
大滌洞天留題  其二 蘇瀛
冉冉雲根手可採，天然泉石故相參。仙家永日元無夜，虛室冷風每自南。賸辦芒鞋尋隠躅，更從羽士縱玄談。真空不在多言論，學道何如啖蔗甘。
大滌洞天留題 霍正夫
長虹舞澗石磷磷，勝踐還憐雨送春。雲木千章森翠幄，洞天九鎖絕紅塵。丹藏仙谷生奇箬，香到龍祠澤旱民。山有舊盟來更好，齋心恭對玉晨真。
大滌洞天留題 彭老
九峰嵯峨擁金碧，來游知費幾兩屐。石虹妥玉飛雪寒，蘿屏削紫春雲濕。仙蹤誰言隔弱水，時見石盤敲玉子。千年箬底遺丹紅，桃花洞口吹天風。
大滌洞天留題 李閌先
福地彎環古洞霄，古壇雲冷寶□飄。無蛟可斷泉猶怒，有虎難馴霧未消。一柱孤擎天妥帖，重巒九掩路迢遥。自憐骨相多奇蹇，只合山中種藥苗。
大滌洞天留題 果老
烟霞溟濛峰九轉，淀潑屏風倚天半。石龍背冷泉聲哀，萬疊靈鼉飛素練。江山登臨夙所願，何當騎麟醉遊徧。仙人一去不可見，洞天春晚花流遠。
大滌洞天留題 邵喆
抖擻京塵只素衣，脫銜困馬喜逶迤。雲根來擬啟金室，天柱高攀得玉芝。龍躍清泉知客定，丹藏紺箬與誰期。晴霞闊引棲真洞，不管落花流水知。
大滌洞天留題 湖杓
蔓藤森木閲千齡，斷壁嵌崖翠削成。安得抱琴來此宿，夜深隨意寫溪聲。平生晝裏看丘壑，便欲扶筇快賞心。真箇溪山在亭外，老坡千古共知音。
大滌洞天留題 徐初學
化工欲使聚群靈，上下鑿開洞府深。雲放碧峰藍掩映，溜迴小澗雲浮沉。至神莫測圓湫水，澤潤能成大旱霖。天下洞霄真第一，到茲寧不效蟲吟。
大滌洞天留題 樊處恭
持杯睥睨不逾時，一派寒聲落翠微。蛟室倒翻珠亂躍，瓊田耕破玉紛飛。壯懷摇動頻扶檻，濺沫飄零欲濕衣。繞磵更須林蔭密，呼尊重約扣巖扉。
大滌洞天留題 潘伯虎
平生聞有洞霄奇，三載京華夢裏知。非藉賢侯爲引領，那因小子獲追隨。危坡滑滑憑輿上，古洞陰陰秉燭窺。萬壑千巖遊未徧，又催歸騎向東籬。
大滌洞天留題 張遜
浮雲飛動渾非真，飽看山水浴精神。行空未駕青田鶴，持杯欲餉採薇人。醉中往往紅生面，是是非非都不見。只言學詩與學仙，此道如今絕如線。
大滌洞天留題 何林
仙窟訪龍君，開奩炷室薰。洞中天地別，物外聖凡分。古井流金水，空山鎖白雲。步虛聲杳杳，疑向碧霄聞。
大滌洞天留題 朱堂
地勝群峰秀，山高宿霧昏。靈宮從昔著，仙迹至今存。嵌洞窺天巧，飛泉挾石奔。塵緣何日了，小築占雲根。
大滌洞 葉漙
青山曲折鎖瑶扉，俗客頻勞攬芝衣。更看臨流輕指顧，翠蛟化作玉龍飛。
大滌洞 黄子安
洞天三十六，此地屬苕南。古物藏松石，清流勝菊潭。擎空山骨瘦，懸乳石毛毿。飛舄王喬事，行看日接三。
大滌洞天留題 閻良臣
慈泉地闢與天開，屈曲飛鳴聲隠雷。若使翠華臨此地，飛來未必羨佳哉。
菁江 林人隠
浮跡東西浙，大江長短亭。潮來遠水白，雨過亂峰青。春夜夢無定，天寒酒易醒。回橈下江渚，杜若滿沙汀。
湖州溪舍 林人隠
茅舍枕寒溪，出門煙翠齊。曉林過栗鼠，秋草伏莎雞。村酒大書字，山蔬小作畦。落然人寂歷，野迥白雲低。
湖上 徐一山
堤上柳依依，柳風吹絮飛。帝京三月盡，客子幾時歸。山近鳥棲早，花殘人買稀。儘多湖水在，誰與浣塵衣。
偶成 徐一山
一見青山便是家，苦無人可共烟霞。枯腸不受春風膩，莫汲花邊水煮茶。
小溪 李介山
東風滿眼柳花飛，信步扶藜過小溪。淮甸淒凉春事少，楚天空闊暮雲低。江山有意憐孤客，桃李無心戀故蹊。縱使有家歸未得，數聲蜀魄爲誰啼。
梅雨潭 李介山
靈源分左界，千仞落飛泉。散作一空雨，長如四月天。挂巖寒練直，濺席水珠圓。湫石龍應在，巖扉浮翠烟。
石門貪泉 王竹臞
天闊不知山脚遠，潮平微見晚烟橫。石門無數征帆去，惟有漁舟箇箇輕。
清音 王威
白雲深處有清音，上接祥光古木森。不但濯纓兼濯足，直須一洗利名心。
天柱峰 □韞
拄天屹嶪斷鼇根，卧草蒙茸伏虎痕。想見山中明月夜，有人長嘯抱崑崙。
翠蛟峰 □韞
蒼松翠石束寒流，飛下長身白玉虬。吐出英雲□□□，□□□□□□□。
清音泉 □韞
山出涓寒一道泉，暗聲落澗玉錚然。轆轤引上泥丸頂，便是人間赤脚仙。
石室 □韞
竹几蒲團石室中，細書抱朴校參同。寄聲碧眼朱高士，何必携琴下閬風。
天柱峰 吳某
孤峰斗絕矗雲浮，俯視群山若蟻丘。倚住東南天一角，笑它芑國謾多憂。
雲根石 吳某
白雲觸石起油然，倏忽從龍遍九天。多謝豐隆留一葉，至今遺跡在巖前。
翠蛟亭 吳某
蒼崖决水下雷霆，掉尾蜿蜒不暫停。榜作翠蛟猶未稱，不如喚作舞蛟亭。
天遊峰 魏麟一
冰海濯足來天遊，萬里雲氣隨青牛。盤車沾沾星斗濕，手捲風雨藏金甌。玲瓏珊瑚樹，記得西王母挂玉鈎。幾時化作小玉船，一葉蕩蕩隨天流。滿載清霜落九州，與人生白頭。我歌黄鵠歌，南斗盤其南兮，河嶽擁其後。海岱明東方，黄河之源。江水之宗，昆侖雪山在其右，巍然天柱當中居。斯文光氣長，萬丈塞太虛。不信九天上，仙人不讀書。如今白玉樓，聞道紫陽老子在其上，手摶日月安星辰，爲玉皇作典謨。又聞鬰羅蕭臺上，紫陽奏可决取河漢之水，千古萬古洗濯下土愚民愚。男子學麟鳳，女子學王雎，萬萬萬世尊唐虞。我乃太姥之曾孫，故聞天上語。來此樂飲，人間愁一粟無，只有天地吾非吾。鼓髪長嘯秋月白，照見大千世界都置在我太姥清水之玉壺。
透碧霄 朱叔大
初疑石壁無行路，已轉方知透碧霄。茶鼎快烹泉竇月，酒杯低吸海門潮。乾坤浩蕩鄉心遠，歲月蒼忙客鬢凋。欲約洪崖同一笑，滿山竹□自蕭蕭。
大滌洞天留題  其一 朱希言
君看萬事等虛舟，一任星星兩鬢秋。惟有林泉久成癖，每逢佳處爲遲留。
大滌洞天留題  其二 朱希言
松檜參天幾萬株，清陰夾道暑全無。暗泉深洞尤難寫，擬借君詩作畫圖。
曉岸 易平湖
扁舟曉泊畫橋西，風滿蓬窗水拍堤。落舟半山人未起，萬蛙聲裏子規啼。
春日山中 田耕月
山靜鶑啼春事深，意行到處若爲情。休言柳絮全輕薄，半是東風不老成。
暖翠 安𪊲
暖翠浮嵐萬壑春，桃花流水碧沄沄。同亭祠下生青草，天柱峰頭空白雲。雨後石林群鷺宿，月中山樹兩猿分。幾時結屋清溪上，鶴氅筇枝學隠君。
三姑石 安𪊲
霧鬢烟鬟彷彿梳，老翁指點說三姑。娉婷不嫁非無意，誰是人間大丈夫。
春日嶺南 孫正平
窗前修竹靄如雲，巧語春禽只聽聞。睡起蒲團趺坐穩，惟將茗椀對爐熏。
菊巖 葉師文
東風紅紫過千千，獨着黄衣不敢先。萬仞峰頭今一萼，別無花木可秋天。
題蛻龍洞 白茆洞 其一 無名氏
西南十里嶺之巔，靈冢巋然洞隠仙。門闢神扃低視井，柱生一竅仰瞻天。甕中春酒今朝釀，洞內仙賓昔日賢。路阻山高難可到，茆君職守幾千年。
題蛻龍洞 白茆洞 其二 無名氏
白茆職此不知年，井竇迴環會飲仙。遺跡空存春酒甕，通天靈竅尚依然。
題蛻龍洞 伏虎巖 無名氏
空巖深峻可棲真，猛虎溫馴異類親。正節天師時憩此，逍遥忘返詠章新。
題蛻龍洞 鳴鳳洞 無名氏
鳴鳳來儀瑞翠巔，洞中阻隘石門全。傍通小徑無窮極，溜響玎璫有穴泉。
知宮高士菊巖 張復
來游九鎖山，忽遇菊巖仙。老翠偃千畝，黄金鋪萬錢。花經令尹愛，詞入北司編。最重水中石，平舟曾爲鎸。
龜山 季履道
濁酒三秋館，青燈半夜花。故人渾在目，幽夢暫還家。淮近風偏惡，山高月易斜。新霜何處雁，片影落平沙。
早梅 鄭上村
紛紛蜂蝶莫教知，竹外疏花一兩枝。待得枝頭春爛熳，便如詩到晚唐時。
梅氏梅樓 鄭上村
山雲樓頭徹夜明，天風吹下讀書聲。勸君莫把離騷讀，見說梅花恨未平。
晚梅 高安齋
買得街頭最晚梅，瀟瀟風雨對吟杯。莫嫌吟蕊能稀少，不學春光爛熳開。
九月梨花 韓準
粉膩迷春月滿枝，誤隨秋日弄芳菲。料應潜作春宵夢，剛被西風不放歸。
瓶花 李雲巖
點檢春風事，瓶花最可憐。本根不知處，猶自向人妍。
太師菊 凌雲屋
清白冠他三少貴，孤高獨占九秋寒。功成勇退東籬下，不逐春紅相牡丹。
栽蘭 韓愛山
不能隨俗辦生涯，剗草栽蘭當理家。不見西湖林處士，一生受用只梅花。
謝惠竹萌 錢積善
新挑笋茁喜登盤，減却南階竹幾竿。已爲枯禪參玉版，暫停排日報平安。
蛩 耕吳
九夏蜩螗不可聽，秋風纔動便無聲。一襟月露丘園裏，却勝趨炎作隊鳴。
村莊即事 耕吳
菊過重陽尚吐香，晚秋風景屬村莊。日羹野菜同妻飯，時倩鄰蒭對客觴。霜後樹枝多老醜，雨餘山色半微茫。近來少入城中去，爲愛閑居滋味長。
隠居 耕吳
得失兩忘機，何心問是非。難求斬馬劍，且守釣魚磯。鶴瘦添新料，兒寒補舊衣。詩成興飄逸，天外片雲飛。
雨鳩 向雪湖
曈曨曉日上簾旌，又聽林鳩逐婦聲。可笑天公無定向，只隨汝輩作陰晴。
秋燕 黄月湖
主人情熟已忘機，簾幙中間自在飛。昨夜西風凉信早，豈無歸夢到烏衣。
莫養虎 彭子翔
莫養虎，飽則喜子饑則怒。莫養鷹，饑則附人飽颺去。鷹去但忘恩，虎怒將爲冤。不如團飯養雞狗，狗能吠盜雞戒曉。世事反覆不可□，狗或反噬雞亂啼。
廢宮 陶應靁
雨壞宮牆蔓草多，自披荒棘認銅駝。舊家遊女知亡國，不唱春風緩緩歌。
古詩二首  其一 陶應靁
晨選期門士，大獵南山陽。白日照旌旗，咫尺臨清光。之子才且武，結髪在戎行。控弮拉羆虎，餘勇殊未央。回車宴五柞，舉烽令行觴。禾黍被中野，松柏生高岡。借問何所思，所思在冀方。彼美冀方士，安得同翱翔。峨峨切雲冠，奕奕夫容劍。揚揚徒旅繁，濟濟駕紫燕。行行向雙闕，去上未央殿。君明臣亦良，四海皆清晏。齋房多靈芝，郊藪鳳凰見。群臣亦何爲，稱功勸封禪。中夜整冠带，覽彼明月光。屏營不能寐，憂心獨怦怦。危坐待月發，牽牛直南榮。盈庭樹蘭蕙，芬香日凋零。客行隨所適，感物懷故鄉。朝發雁門道，夕入蘭臺宮。佳賓會若雲，列鼎吹笙簧。終歲極燕樂，保己有餘慶。
古詩二首  其二 陶應靁
仙人降瑶席，風露清壇場。朗詠玉書文，遥上綠雲章。閶闔啟中夜，五色垂景光。霓旌導絳節，授以長生方。湛然守中扃，不迎亦不將。瓊漿酌天和，玉芝茹春香。手種蟠桃花，坐待三千霜。相從廣成子，鸞鵠參翱翔。
題清隠堂 無名氏
凉蟬亂叫朝暮雨，獨鶴不迷前後山。茶葉煮湯勝茗椀，栗花然火稱松關。
世居亭 謝安之
后皇來何從，頓此八紘網。神臯塵冥冥，冠蓋爭勇往。研桑到白首，塞屋猶怏怏。云何石南牧，上印歸州黨。虛裝絕桂海，借石壓輕槳。清風肅炎漲，心事映莽沆。一朝入吳門，幾載耀庭幌。取廉報常豐，溢作百世享。英英玉華姿，宛有鬰林象。開軒函位置，得地甫尋丈。何以詔雲仍，世居如此榜。
題清芬閣 蔡王竦
先生窮不怨，語淡氣渾然。大雅三百首，高□□萬年。至今存舊稿，舉世玩新編。我獨非真□，□慚遠裔賢。
題清芬閣 長倩
先生有古風，杳出塵外格。猶如陵空鴻，矯矯奮六翮。鏘金中律呂，詠性甘糠覈。苦調非孟酸，□適鄙韓窄。逸韻肩曹劉，雄詞卑甫白。空遺茂陵稿，未前宣室席。瓌寶豈終埋，簡編綴陳迹。予生誦風雅，嗜好真成癖。盥手讀終篇，喜同藏拱璧。裔孫文昌郎，授受良珍惜。小巫畏大匠，累句屢承索。續貂愧非尾，成裘由聚腋。皇華間白雪，雜唱紛繳繹。意欲揚祖美，不問玉與石。長言拙稱贊，徒慕郢中客。
題清芬閣 令狐勤
遠叩玄英舊隠扉，清風今日尚依依。雲山自許老龍卧，霄漢不妨雙鳳飛。欲訪騷人考槃地，但尋漢叟釣魚磯。年來踏盡紅塵路，頼有溪流濯客衣。
題清芬閣二首  其一 李洸
詩亡向千載，禮義誰維持。唐人得名者，沈宋稱綺詞。卓哉先生才，邈視數子卑。抗懷信高潔，出事皆清奇。不矜險絕句，意遠窺無涯。春歸鑑湖綠，水落嚴子磯。往來寄漁釣，遯世心獨知。松月繞雲山，盡入騷人思。白雪雅調高，俗耳聽不宜。群兒謾嘲毀，百歲名愈馳。裔孫有清風，宛若先生詩。搔頭試一吟，古意猶能追。
題清芬閣二首  其二 李洸
備員何奉再依仁，仰慕亨衢速若神。萬里雲龍遭聖世，三年苫塊報慈親。盧茨山水風騷國，獬豸衣冠法令臣。誰謂趨朝虛几席，長兄歌酒更延賓。
題清芬閣二首  其一 陶遷
盧茨源上風烟好，結架遥憐雲水湄。曾是先生親卜築，不妨相國細吟詩。山開兩峽雲來暝，灘急一江帆到遲。作意雲孫真好事，清芬高繼昔人□。
題清芬閣二首  其二 陶遷
平生無夢到班行，留得清名與世長。此老風流勝此謝，諸郎佳句似池塘。掛雲出屋須臨賦，卓筆名題信似狂。小泊便思安石渚，他年容我聽鳴羯。
野人家 趙蘭皋
總爲門無馬足塵，敗簑懸壁亦天真。看渠只是芸田者，處世强如識字人。隔水架茅知避俗，得魚沽酒却分鄰。市朝多少人稱隠，只隠黄金不隠身。
田家 羅南山
逐壯雞飛過短牆，茅柴燒盡滿林霜。釀成社酒家家醉，炊得新粳處處香。牽犢負犁朝種麥，開渠引水晚澆桑。老農不管催租急，未夜烘衣先上床。
巖嶺憩亭 吳敏
蟬聲滿秋樹，雲影護晴雷。獨坐西風久，半空飛雨來。
列岫亭 江定齋
倚檻窮雙目，疏林出遠村。秋深山有骨，霜降水無痕。天地供吟思，煙霞入醉魂。回頭雲破處，新月報黄昏。
題金山雄跨亭 江定齋
漠漠楊花滿渡頭，東方助我作山遊。凌空地勢欲吞海，繞寺渡聲長带秋。遠近煙光分岸色，高低塔影浸江流。欄干倚遍無窮思，頻喚吟杯洗□愁。
南塘山居 上官琪園
微雨樵蒸煙起遲，一官拋去久忘機。門多雜樹聞蟬早，家近青山見客稀。藥臼每移斜日晒，荻船常趁便風歸。生來未覺疏琴史，冰簟苔樽在石磯。
山隠齋樓居偶成 趙汝記
近屋新篁已作叢，山光稍遠眼濛濛。何如乞取仙源水，塵垢俱消洗滌中。
題友人山居 高竹鶴
自汲清泉灌藥畦，西風籬落豆初肥。溪童趁日烘漁網，山婦迎寒織雨衣。棋散石臺仙客去，松摇花崦野猿歸。尚嫌居處鄰村近，又欲移家入翠微。
村居即事 劉雪崖
數聲雞犬自相聞，借得茅廬住水濆。梅欲黄時常是雨，稻纔青處便如雲。憂時每歎朝廷遠，學稼方知畎畝勤。若使徵書到巖谷，北山又恐動移文。
客邸 劉雪崖
蟠蟀吟空壁，秋深夜漸長。月華清似水，露氣重於霜。醉後夢難記，興來詩欲狂。西風何處笛，喚起客思鄉。
李山人所居 申屠月巖
竹滿園林水滿池，旋栽黄菊補疎籬。白雲遮斷紅塵路，人是人非總不知。
閒居遣興 申屠月巖
鷗鷺江湖性，清閑勝作官。家貧隨分過，母健覺心寬。酒熟旋篘飲，詩成逐板刊。七星在長鋏，斷不爲魚彈。
復州東樓 吳默齋
閑憑欄干立，詩牽望眼迷。水穿城內外，樓接市東西。江闊雲常濕，天寬山盡低。燕鶑春寂寂，只有雨鳩啼。
雙溪閣 鄭錦溪
玳簪新筍破泥沙，寒食輕陰酒望斜。日暮子規啼不住，滿山風雨落桐花。
晚對亭 虞子萬
落日下青嶂，歸雲猶未安。倚杖無言久，夕陰生翠寒。
九日山亭 陳壑山
青竹題猶在，黄花課又供。浮生閑日少，清賞幾人從。老木有豪氣，秋山無媚容。凭高政懷古，江上夕陽舂。
晚對亭 林漢宗
晚對無人但翠屏，春猿秋鶴自飛吟。滿船載酒來歌舞，誰識當年仁智心。
初夏閑居 鮑鼇川
杜門春又夏，貧不厭身閑。白日靜於水，綠陰濃似山。野蔬留客飲，小艇送僧還。却憶西庵雨，泉聲石壁間。
題旅舍 武夷
去日春蠶吐雪絲，歸時霜菊剝金衣。沙鷗不入鴛鴻侶，依舊滄浪繞釣磯。
故人亭 皇甫□
倚棹短亭西，吹塵認舊題。水添春岸闊，雲壓暮山低。沙觜鷺初宿，樹頭烏自啼。故人今不見，惟有草萋萋。
句 皇甫□
棹穿波底月。
吾廬 何凉窗
禹山山下是吾廬，坐處常安數卷書。族近弟兄相聚密，家貧朋友欲來疏。臨窗種竹堪延鶴，向水開門可釣魚。莫羨貴人連甲第，一生能得幾時居。
吾廬 劉叔驥
竹樹深藏遠市譁，吾廬真似野人家。幽禽就浴階前水，游蝶來尋几上花。心地幸無閑事擾，眼塵還有好書遮。浮生如此亦堪老，世路驅人底有涯。
潄玉館 留怡然
拳石漱芳玉，夢回堪洗耳。客至館於斯，妙處從此始。
題蔡令葉嶺書房 趙汝□
日誦哲師記，歲通聖人書。前岡復後麓，儼在中間居。佩月而冠雲，被服以璠璵。滄海朝奮駕，崑崙暮停車。矯然竦上征，浩蕩遊太虛。竟當一悟足，紛歷萬變餘。危機易翻覆，末世多崎嶇。主公總軍戎，參佐謀議攄。環帳募敖曹，奪營走休屠。寧知情事異，豈謂才智疏。歸飲永嘉水，勝食建鄴魚。緬想過西山，薰風襲芙蕖。朗明觀衆妙，沖漠味至腴。身治爲物基，學廣充理儲。潜深下董帷，抱獨吟葛廬。經綸有時命，吾子意何如。
題文公書院 管御史
乘舟駐馬覽九曲，怪柏喬松映修竹。水明山秀讀書地，萬古悠悠遺芳躅。年深景怪公不來，淡霧衰草迷書臺。烏啼鵲噪暮林杪，明月夜夜穿空齋。門軒歲月誰開閉，策杖登臨令心碎。無聊舉棹便迴路，悶倚船窗讀周易。
題苑林北樓 鄭隼
雨來風靜綠蕪鮮，憑看朱欄思浩然。人語獨耕燒後嶺，鳥飛斜沒望中烟。松梢半露藏雲寺，灘勢橫流出浦船。若遣謝宣城不死，必應吟盡夕陽川。
西窗 徐太玉
十日書窗九日扃，春晴無處不閑行。瓶花落盡無人管，留得殘枝葉自生。
齋宿南山堂 呂良叔
寒窗一穗篆煙斜，紙帳孤眠對月華。信是道人風味別，枕邊祇欠着梅花。
次君用借屋 鄭恕齋
拋却西湖舊綠簑，閉門無計奈愁何。非關豪氣消磨盡，自是中年感慨多。漫漫平波魚自躍，陰陰垂柳鳥能歌。小樓咫尺無因到，輸與周郎日日過。
閑居 盛松坡
地僻無人到，何緣有市聲。醉中詩句健，閑裏夢魂清。澗水濃煎茗，畦蔬淡煮羹。讀書猶懶在，何暇見公卿。
烏石山僧舍 盛松坡
小徑通山寺，飛簷抹曉霞。松風驚蝶夢，梵磬雜蜂衙。僧臘菩提樹，禪心菡萏花。詩成因抵掌，飛起欲棲鴉。
卜築 林羲
卜築向東郊，低簷淺覆巢。自知心計拙，不與市情交。夜燭調詩律，晨香玩易爻。有時松影散，坐看鶴歸巢。
月夜登樓 王漁壑
維舟古柳傍嚴城，借我今宵倚晚晴。一笛清風秋萬里，半樓殘月夜三更。客懷耿耿清樽窄，世故悠悠白髪生。醉倒拍床誰喚醒，轆轤聲裏辨長庚。
林潘張三友會于新樓 和請
又携詩卷到南州，塵滿征衫雪滿頭。桃李春風故國夢，江山落日異鄉愁。樽前一笑真奇事，坐上諸君盡勝流。政倚清談洗胸臆，莫教王粲賦登樓。
簡高澹軒 姜竹野
西風籬下菊班班，想得吟肩正聳山。急遣麴生陪杖履，要傳好句出人間。
西湖竹閣寺 姜竹野
來此琅玕影裏吟，更於何處覓山林。千年清事無人管，獨有香山領此心。
船子和尚西亭 姜竹野
船翻亭迹尚依然，動有風波靜有天。人世不知行實地，每於船上又安船。
清明遊玉堂莊 釋朋來
幾宿青山逐陸郎，清明時節好煙光。歸穿綠荇船頭滑，醉踏殘花屐齒香。風急嶺雲飄逈野，雨餘田水落方塘。不堪吟罷東回首，滿耳蛙聲正夕陽。
下竺寺 周野齋
靜看唐人刻，相連坐石陰。鳥呼留客意，果熟住山心。野水流詩葉，天香襲道林。雲根有桂樹，應待月中尋。
題度門寺 周□
才入度門寺，先觀覺範詩。昔人吟不盡，今日到方知。地僻寒來早，山高月上遲。池邊老脩竹，曾映董生帷。
九曲尼院 黄樵逸
曾是衣裳第一人，曲終認得本來身。多年不作東風夢，閑却薔薇一架春。
祥符寺水閣 余國寶
楚江空闊水痕收，葭葦蕭蕭兩岸幽。柔櫓推殘千頃浪，好風吹過一帆愁。人歸別浦雲烟晚，舟泊寒沙島嶼秋。領略風光須我輩，謾尋詩句倚江樓。
鶴林寺竹院 朱省齋
鶴林古竹院，馬素舊松關。草合門前路，雲埋寺後山。花神千載去，僧話片時閑。滿壁瑰奇句，慚窺豹一斑。
禹寺 蘇凌然
看經轉佛稻場邊，一逕松杉密似煙。見說老僧渾不出，送人只到寺門前。
靈巖禪寺 蔣允中
曉入靈巖寺，靈蹤一一穿。天聰鑿混沌，龍鼻滴潺湲。不雨山長濕，微風谷競喧。參旗開障日，鼇柱仰擎天。雁異靈山鷲，蒲非華嶽蓮。重臺疑魏載，卓筆豈張顛。夜月連千嶂，晴雲畫一川。凈名常宴坐，行亮昔安禪。共樂仙遊勝，都將世事捐。雙鸞知可跨，擬把石碑鎸。
壽昌禪寺 康惇
不怕石頭滑，來爲雁蕩行。平生夢不到，今日眼逾明。未歷千巖秀，先逢一段清。遍觀從此始，着脚歷崢嶸。
題妙庭觀  其一 邊維嶽
飛橋翼翼傍雲岑，田宅荒凉一逕深。想像吹笙凉徹夜，却疑風竹助遺音。
題妙庭觀  其二 邊維嶽
不見當年鼎與堅，望中河漢路漫漫。人人自有飛昇骨，平却心丹是內丹。
題妙庭觀  其一 程秘
衝雨西來又雨歸，出門重爲此山悲。重重俗屋遮藏盡，無復新軒扁乞芝。
題妙庭觀  其二 程秘
要識仙霞五色丹，須還苔瑣舊靈壇。玉樓更疑群仙宿，移向長虹卧處安。
老人行 無名氏
有一老翁老無齒，處處無人問年紀。白髪如絲向下垂，一雙眸子碧如水。不裹頭，又不履，相識雖多少知己。問翁畢竟何所止，笑言只在紅塵裏。秋風獵獵行雲飛，老人此意無人會，目注雲歸心自知。黄口小兒莫相笑，老人舊日曾年少。浪迹常如不繫舟，地角天涯自知跳。亦曾樂半夜，傳籌醉朱閣。美人如花弄絃索，只恨樽前明月落。亦曾憂羈放，他鄉迫暮秋。故國日邊無信息，斷鴻空逐水長流。或安貧，或安富，或爵通侯封萬戶。一任秋霜換鬢毛，本來面目長如故。水有蘋兮山有芝，人意雖存事已非。有時却憶經游處，都似茫茫春夢歸。邇來尤解安貧賤，不爲公卿强陪面。皎如明月在秋水，動著依前還不見。還不見，可奈何，空使遠人增眷戀。但只從他隨物轉，青樓黄閣長相見。長相見，莫殷勤，却是翁家舊主人。
遊虎丘見瞎堂扁額有感 趙月泉
入山認得本來蹤，識破機關境界同。水自東流山自秀，因緣只在笑談中。
句 偉岸翁
水聲翻海底，塔影寫樓心。
虎丘呈元機上人 葛逸
樓觀倚雲端，烟收陸海寬。蒼崖留劍跡，古木見龍蟠。石徑青苔滑，霜林木葉乾。憑欄千里豁，爽氣逼人寒。
北固山 張靈受
鐵甕城頭數塞鴻，淮山依約翠烟中。傷心狠石千年在，極目迷樓百尺空。浮玉春酣江带綠，扶桑日漲海門紅。南朝流下無窮浪，長與漁人櫂短蓬。
遊金山 潘景良
嵌巖穹窿，屹立乎江中。崩湍下瞰不見底，巨石崛出高摩空。混沌破來到今幾萬歲，雄奇秀麗胡爲乎此山兮獨鍾。長江西來一萬里，當空削出金芙蓉。上有金仙居，下有馮夷宮。寶坊櫛比列霄漢，塔影倒置驚魚龍。有時洪鐘咽烟響，潮音屬和驅群聾。鳥飛竟力不得到，我嘗拏舟一抵其雲峰。攝衣步樓閣，矯首觀無窮。齊州九點落眼底，岷峨西望滄溟濛。忽聞長風破巨浪，芥蒂一洗平生胸。山僧喜殊常，握手何從容。杯擎陸羽水，茶汎玉川風。鶴庵散仙，恒齋老翁，把臂大笑聲融融。天風吹袂欲輕舉，白雲縹緲將何從。不知海外之三山，群仙之樂與此將異而或同。迄今別去五六載，我舟又復來掀篷。山靈偃蹇我倨傲，塵懷汩沒不得追前蹤。風帆一笑金山過，山頭日落飛冥鴻。
題白雲院 余越
松花蔌蔌糝蒼苔，牆角梧桐取次開。倚徧闌干人未去，一雙白鷺破山來。
遊寶林寺 上官祐
野寺無人到，春風掃落花。重尋舊遊處，泉石遶烟霞。
句  其一 黄畸翁
流落人間一萬篇。
句  其二 黄畸翁
身閑不入紅塵市，夢好頻驚畫角聲。
句  其三 黄畸翁
日高三丈宿酒醒，鳥喚一聲春夢驚。
靈鑒院 洪延
曉日開晴壑，山行信馬蹄。石泉鳴夜玉，林筍迸春遲。松月禪心靜，塵埃俗眼迷。懸崖高萬丈，倚作上天梯。
題太平館 傅知錄
萬物榮枯自有時，梅花非早菊非遲。時人莫似春蝴蝶，才到花開便滿枝。
高平北巖 □說
路入仙峰不記重，一軒瀟洒檜陰中。溪山括盡丹青巧，天地馳回造化工。風剡鱗波清枕簟，日扶花影上簾櫳。來遊絕異人間景，身世依稀到蘂宮。
閶門灘 黄宗德
姑蘇西去是閶門，何事祁山亦共名。落月啼烏人睡覺，曉鐘空動故鄉情。
清溪 胡溥
楊柳汀洲綠四圍，沙中禽鳥雜相依。烟留群鷺和鷗卧，霞带孤鴻與鶩飛。
通玄觀 汪行素
蓬壺咫尺隔塵氛，流水桃源上下村。遊遍東西南北洞，風光別是一乾坤。
謝劉本玉先生惠簟 王學
南朝笛竹蘄爲良，織成文簟瑠璃黄。舊物正爾冷如鐵，此君無奈寒如霜。山齋溽暑正六月，野人清夢迷三湘。卷舒隨分且藏節，作詩爲報劉中央。
君山 施冘
蒼虬橫距沙心泊，蜿蜒跨山矗一角。松林忽撼洪濤風，雪浪排空奔電雹。長淮渺渺烟未收，英雄自老江自流。野人半醉不一語，豁見秋月升山頭。
君山 孫應威
君山盤結青雲梯，堂高更覺天象低。橫江萬頃瑩玻璃，蓬瀛勝概從端倪。幾欲收拾歸品題，分甘獨令倦攀躋。使君領客佇沙堤，指點淮浙分東西。神州三百塵埃迷，慨懷往昔重慘悽。我聞王師臨青齊，虜穴已掃庭已犁。志士毋必驚聞鷄，威儀喜見皆遺黎。當頌中興鎸浯溪，說秦彊楚不復稽。
君山 鄭奎
歲晚征顔嘆飄泊，日暮江城吹畫角。倚欄無地吊興亡，松風落子驚飛雹。雲凝蒼梧愁不收，英雄淚灑涇渭流。眼前不着沙洲礙，望到中原天盡頭。
題大茅峰 王元復
五雲金紫湧仙宮，十八灣尖第一峰。木石陰陰風颯颯，方池掬看小神龍。
題王子晉 童童
屣棄萬乘追浮丘，仙成駕鶴緱山頭。碧桃千樹鎖金嗣，玉笙嘹喨天風秋。回眸下笑蜉蝣輩，蝸角爭戰污濁世。何當高氣凌雲霄，願隨環珮聯雲騎。
次韻武侯廟 汪應晦
武侯遺廟自丹青，霸業銷磨但故城。北魏中分盟血在，南陽三顧夙心明。君臣際會宜興漢，吳蜀相資失借荆。獨致瓣香思祀典，西山回首暮雲生。
宣城倅館 吳山
一年荒宿敬亭嵐，世路如今亦頗諳。鴉带夕陽來舍北，雁傳秋信到江南。王曾素志非溫飽，毛義微名爲旨甘。料得倚門凝望切，東風何日擁歸驂。
野泊對月有感 周尹潜
可憐江月亂中明，應識逋逃病客情。斗柄闌干洞庭野，角聲淒斷岳陽城。酒添客淚愁仍濺，浪卷歸心暗自驚。欲問行朝舊消息，眼中盜賊尚縱橫。
題海慧寺畫水壁 釋德葵
君不見昔人十日畫一水，摩挲漥窿隨手起。若非胸次吞江湖，安得波瀾來筆底。我來蕭寺觀奇蹤，壁間隠隠騰蛟龍。初疑乘風馭弱水，恍然坐我蓬萊宮。又疑去年八月秋水溢，陰風襲人廊廡濕。誰知畫者巧通神，董羽至今羞死筆。此水不是畫，一水一水勢相及。對此融神坐終日，後人雖畫畫不出。何如倒却毘陵華嚴壁，海慧北廊推第一。
留春亭 釋德葵
聞說芳亭著意濃，留連美景一壺中。歌聲不放鶑聲老，酒面長陪花面紅。筍迸玉簪穿落日，柳拖金綫繫東風。時人盡道春歸去，疑是桃源路忽通。
精進閣 釋德葵
五月六月火雲蒸，家家納凉前後庭。樓頭四鼓五鼓急，閣上猶聞人誦經。
水心亭 饒道深
兩岸塵埃終不到，四簷風月冷無聲。路從碧樹陰中斷，人向紅蓮影裏行。
句 饒道深
落霞斷岸斜陽裏，萬里江天畫不成。
宣聖墓 無名氏
靈光殿古生秋草，曲阜城荒噪晚鴉。惟有孔林殘照裏，至今猶屬仲尼家。
句 無名氏
祖來産業分兄弟，身後詩書遺子孫。
鈐岡早行 鄧南秀
漁照滅不滅，水光空復空。疏鍾五更月，殘夢萬松風。沆瀣虛無外，凄清頃刻中。火輪欲飛動，灧灧紫霄東。
椰子 趙升之
落蒂纍纍入海航，枯皮猶吐綠芽長。金絲髪裹烏龍腦，白兔脂凝碧玉漿。未許分瓢飲{需酉靈}醁，且堪切肉配檳榔。當時曾掛將軍首，此說荒唐未可量。
尊賢堂 陳正善
聞道騎鯨碧眼仙，黄柑手植尚依然。人間俯仰更成古，天下聲名不計年。繭紙誰能收妙墨，雞林何用續遺編。使君爲創新堂事，若解尊賢即是賢。
籌邊亭 黄嗣
誅茅壘石結新亭，退食籌邊答聖明。海外時康民訟簡，同官莫惜共論兵。
題醉翁亭 丁臣
山僧野老遠逢迎，指點清泉笑語同。近日帝前樞軸老，舊來亭上醉吟翁。林巒自古名雖勝，事物因人地轉雄。從此州民增壯觀，峴山非獨有羊公。
譏賈平章 無名氏
戎馬掀天動地來，襄陽城下哭聲哀。平章束手全無策，却把科場惱秀才。
十七字詩 無名氏
駕幸景靈宮，諸生盡鞠躬。頭烏身上白，米蟲。
到夔州 冉居常
縹緲飛樓壓舊城，年年來聽峽猿吟。衣裳慣見秋風冷，夢寐常愁塞日陰。霜露園林千古事，波濤鷗鷺一生心。祗應庾信頻飄泊，正坐江關緣分深。
夔州試院呈諸公  其一 冉居常
他年蟲篆老書生，謬向文闈預領衡。敢道靈鼇嗟贔屭，祗愁洼馬賦崢嶸。舊傳錦樣心雖愧，新揀沙金眼自明。收拾美莊逃謗去，升沈脚跡任諸英。
夔州試院呈諸公  其二 冉居常
粉袍切勿笑冬烘，且踏燒殘鼠尾蹤。總是炎蒸同造榜，不妨衣鉢繼登庸。雲移白帝鵬霄近，月入清秋桂子濃。願得詞鋒倚天劍，借君雷雨化蛟龍。
白帝廟 冉居常
西南割據幾何年，長託威靈灧澦前。霸氣不隨天數盡，神祠猶壓地形偏。舟航歲晚方孤客，關塞山寒更莫煙。欲論興亡愁意緒，持杯寂寞酹山川。
上元竹枝歌和曾大卿  其一 冉居常
青春惱人思跰躚，女郎市酒趣數錢。不道翁家久留客，紅襠幔結賽鞦韆。
上元竹枝歌和曾大卿  其二 冉居常
學簫學鼓少年群，準擬春來奉使君。自向琱籠作行隊，安排好曲寫殷勤。
上元竹枝歌和曾大卿  其三 冉居常
珍珠絡結繡衣裳，家住江南山後鄉。聞道使君重行樂，爭携腰鼓趁年光。
次韻和漕司小紅翠亭  其一 劉士季
少陵遺蹟瀼西東，端的高齋在此中。今日花枝弄煙雨，前時蔬甲卧霜風。根株移取他山翠，跗萼輸來別圃紅。收拾陽春無盡藏，夔人端說兩詩翁。
次韻和漕司小紅翠亭  其二 劉士季
苑在中巴東復東，滿城春色一園中。休言小小鶑花界，也勝纖纖燕麥風。舞袖卷紗空映翠，晴窗磨鏡漫晞紅。葉成帷幄花成陣，壯觀詩壇矍鑠翁。
蘆臺峭帆亭 張德容
高秋客未還，何處望鄉關。喬宇蒼烟外，孤亭落照間。雨晴山覺近，潮滿水如閑。目斷峒陽路，歸雲不可攀。
漳州寫懷 呂信臣
秦川西去遠，不意過漳川。歸夢三千里，羈愁二十年。謀生空白髪，行路若青天。餘事休相問，相留只醉眠。
句 廖衡
淚多陳后愁離殿，浴出楊妃困倚闌。
題雲錦園 庾卜禮
我觀大瀛海，山與水相伴。維茲山水麗，邈在西南畔。公如出岫雲，頃刻固已漫。倏爾轉晴空，化爲五色斕。三徑他山緝，萬里歸心斷。要從父老歸，不作兒女觀。蘇公金石心，坐閲歲時換。來赴林泉期，更覺雲錦煥。五采弄珠璣，八章誦雲漢。向來古使星，久未視龜篆。心貪汗漫遊，行無麋鹿亂。快哉天下樂，豈以寸心玩。
句 劉弼
灘聲來席上，亭影落溪中。
題東流菊江亭 廖𠵨
陶公非是愛黄花，花與陶公本一家。懶向春風競顔色，自甘秋露綴英華。寧知發早還先萎，到底開遲反耐賒。物理細推元不異，銜盃何惜月西斜。
題順安樓 房芝蘭
窗含野色入平吞，極目漁樵江上村。流出異香花堰水，放開老翠葉山雲。竹邊僧寺鷗沙繞，柳外人家驛路分。掛月參天蟠地脈，門前雙樹幾斜曛。
題梵天寺泉 房芝蘭
雲根流出瀉寒聲，冷沁禪關竹樹清。氣泄化胎飛寶錫，巖開冰谷愧塵纓。鶴林月浪秋常浸，龍海波濤夜忽驚。分我一瓢甦旱歲，化爲霖雨澤蒼生。
梵天寺 房芝蘭
門前流水碧粼粼，禪定僧閑化復淳。攪夢半因詩作祟，破寒全藉酒生春。休教一切有爲法，誤着三生自在身。拂袖重來經五載，梵雲飛雨灑儒巾。
句  其一 何英
羊腸有路地多險，馬脊無人天一隅。
句  其二 何英
自從二水分新舊，南北烟波各自愁。
淵明祠  其一 顧祿
黄閣彤扉盡宋臣，歸來松菊伴閑身。舉頭誰識悠然意，只有南山是故人。
淵明祠  其二 顧祿
葛巾漉酒艷流霞，長向東籬醉菊花。不分宋公移晉祚，只將甲子紀年華。
金山 饒方
地將靈氣吐林巒，至寶曾淘瓦礫間。若把圖經重校定，此山宜喚作金山。
祝融峰 馮濬
手執筇敲結佩刀，直趨危頂一峰豪。回頭朝市聲聲遠，接武烟霞步步高。天上召雷池水漲，人間禱雨穴風號。九千七百三十丈，翠壓江湖幾點濤。
憶秦人洞 張翠屏
溪上桃花無數開，花間秋水綠於苔。不因漁父尋源入，爭識仙家避世來。翠雨連雲流玉洞，丹霞護日抱瑶臺。幔亭亦有紅橋約，問我京華幾日回。
桃源 古汴高士
山前溪是當時水，源上桃非舊日花。多是漁郎露消息，洞門從此鎖烟霞。
楚山春曉 古汴高士
霧散雲收宿雨乾，秦桃落盡曉風寒。晴山四望天開畫，啼鳥一聲人倚欄。
潼坊晚渡 古汴高士
日落山前水漲時，有人拍掌笑嘻嘻。篙師只管需把手，載過神仙不自知。
淥羅晴晝 古汴高士
第一巖前景若何，江流瀲灧漾晴羅。遊仙道士無縈繫，也共白雲棲一窩。
潯陽古寺 古汴高士
潯陽古寺久荒凉，倒柱頹梁卧夕陽。一盞佛燈猶未滅，霽天雲淡月華光。
白馬雪濤 古汴高士
層瀾疊浪勢轟雷，怒雨號風湧雪堆。半夜四天雲墨黑，恍疑白馬闖江來。
煉丹臺 古汴高士
洞角丹砂吐錦雲，龜毛鉛彩瑞氤氳。我來收入縣胎鼎，煉到洪濛未剖分。
懷霍山 藍喬
太乙峰前是我家，滿床書史足生涯。春深带酒不歸去，老却碧桃無限花。
題霍山巖 藍喬
人間富貴塵如海，虛度春三二月花。八表烟霞總一家，藍喬到此作生涯。
君子巖 林應隆
石樓千丈鎖山南，青壁盤桓下有巖。知是何年隠君子，清名留得在烟嵐。
棲禪寺 崔放之
自從白馬馱經始，寶地紺園知有幾。今見逍遥巖洞深，啼猿塢接棲禪寺。嵯峨樓閣東西橋，掬水聞香景趣饒。講經雲外天花落，卓錫林邊暑氣消。塵埃不到松關口，僧老漸隨松影瘦。誰知好事眼能青，借與詩人信宿逗。山高地僻月空圓，晨鍾暮鼓驚龍眠。看來懶把無生學，長笑一聲歸釣船。
飛雲頂 葛某
飛雲頂上閣闌干，夜半南溟出玉盤。捲起水簾三百尺，松風吹度鐵橋寒。
寄寶應丘大夫攽 劉華
制閫今元帥，男邦舊大夫。受成無弊事，直上有夷塗。赤縣圖新入，蒼生喘欲蘇。底須勞戰士，城築守淮隅。
芹溪八詠  其一 葉善夫
何人辟穀硯山隈，洞府藤蘿鎖不開。煉就金丹乘鶴去，藥爐煙冷未歸來。
芹溪八詠  其二 葉善夫
月光如水水連天，萬頃玻璃浸碧淵。一顆驪珠收不去，幾回驚起卧龍眠。
芹溪八詠  其三 葉善夫
雲谷山高列畫屏，晚來盡對更多情。煙凝紫翠斜陽裏，一幅丹青寫不成。
芹溪八詠  其四 葉善夫
芹溪處士古人風，寶劍塵埋未化龍。舊隠至今名不朽，扁題元出紫陽翁。
芹溪八詠  其五 葉善夫
高人棲隠向山林，林壑幽清絕俗塵。當日武陵人已老，誰知猶有種桃人。
芹溪八詠  其六 葉善夫
登樓眺望雪晴天，銀作高山玉作田。最好夜深明月上，素娥滕六鬬嬋娟。
芹溪八詠  其七 葉善夫
數盡寒鴉日已昏，疏鍾隠隠隔林聞。僧歸林下柴門靜，聲逐前村一片雲。
芹溪八詠  其八 葉善夫
筆架三峰插碧虛，午來倒影落平湖。凭高最好供吟笑，宜入王維畫裏圖。
支提禪寺 王平國
群峰翠擁古禪關，夾道松篁五月寒。欲識天冠真隠處，白雲深鎖紫金壇。
東路赤嶺鋪 孫蕃
官路日長蝴蝶飛，豫章花落點征衣。江南江北牡丹過，腸斷春歸客未歸。
詠瑞粟  其一 周遇聖
瑞出雙蓮與九芝，何如瑞粟見明時。一根異彼禾同穎，四穗多於麥兩岐。紀載簡編前未有，獻諸郡國事非欺。三年宰邑書成績，悠久難磨頌德碑。
詠瑞粟  其二 周遇聖
淳居萬山巔，土瘠稀良田。豐歉繫饑飽，民命懸於天。人憂庚子歉，我見爲豐年。蠶登百穀熟，箱萬倉盈千。異哉粟四穗，一幹生南阡。豈無連理木，亦有雙華蓮。維茲孕瑞粟，庶補民艱鮮。嘉生本協氣，此事非偶然。竊聞野老說，守令仁且賢。官清簡案牘，刑省空扉圜。農耕士力學，工肆商充廛。午鷄桑樹鳴，夜犬花村眠。君不見漁陽歌秀麥，善政青史編。又不見中牟書嘉禾，德化今古傳。猗歟際聖代，奇祥呈八埏。願言叫閶闔，入奏冕旒前。
題方仙翁點易圖 陸宗亮
雲鎖瑶扉童未起，樹摇凉露鶴初還。曲肱道士清溪水，心在羲皇未畫前。
集句和太白水西韻 管向
絕景西溪寺，分明見城郭。綠水纈清波，青苔照朱閣。石逕無纖塵，楊花共紛泊。香剎中天起，野泉當案落。蛇龍蟠古根，院竹翻夏籜。李侯金閨彥，頗多宛陵作。韻與金石諧，遺聲寄寥廓。何人繼其蹤，佳游屢前諾。
延真秋屏軒 張叔敏
鳥回山色隠如城，碧落人歸依舊青。好向中間安一榻，何須更畫遶牀屏。
張桓侯廟 黎登
涿鹿雄威衮繡鄉，早從昭烈起樓桑。眼空塞北萬夫特，名在巴西千古香。將蜀若教星不隕，吞吳未信策非良。興劉不盡英雄志，太息無由問彼蒼。
宿護法寺 張勳
亂草織斜陽，天風結曉霜。摇鞭追馬足，投宿問僧房。望眼揮清淚，愁雲罩故疆。客帆更無數，不見祖生航。
題太白五松書堂 阜民
江氛朝暮半晴陰，紺宇飛甍接翠岑。手摘匏瓜曾未遍，身從鷗鷺得相尋。千年舞袖雲崖冷，幾度桃花春水深。猶有門前舊題句，松風萬壑老龍吟。
靈巖紀勝 王經
靈巖奇絕俯林埛，梯上層巒步一停。朔意難欺芳樹色，佛頭濃抹遠山青。半泓藥水瘳民疾，兩硤雲峰展翠屏。壯我客懷瞻劍閣，寒烏飛處見蒼冥。
遊靈巖 王龍學
古寺山埛遠，蹻攀一逕斜。洞深留碧靄，溪急蕩晴沙。殿接巖松影，堂鄰野客家。謁僧詢世事，無語指燈花。
靈巖感懷 盧剛
摩挲石刻拜方興，誤國從初恨老秦。十六州歸仍遺虜，百餘年事語誰人。出師表在今如始，墮泪碑存舊似新。江水江花豈終極，風光一任轉青春。
月珠寺明月樓  其一 程少逸
秀爽盤空翠不收，陰晴俱好更宜秋。滄江也愛樓頭月，故抱青山月樣流。
月珠寺明月樓  其二 程少逸
樓面環開紫翠屏，峨眉瓦屋共前楹。莫嫌鷗鷺時來去，正要微雲滓太清。
月珠寺明月樓  其三 程少逸
江上群峰潑黛濃，水村烟渚夕陽紅。一聲啼鳥催耕去，何處龍歸急雨中。
月珠寺明月樓  其四 程少逸
雲坼崖分邃景藏，更煩清樾護幽芳。林深草木四時潤，日薄窗櫺多半凉。睡過午陰茶乳白，醉餘霜檜蘚花蒼。兩旬來結僧房夏，贏得他年戒臘長。
月珠寺明月樓  其五 程少逸
風菜差差午暑清，眼明茶碗打花輕。蒲團小歇誰驚起，簌簌楠花落雨聲。
月珠寺明月樓  其六 程少逸
飲罷茶甌未有言，各歸窗底默參禪。僧房睡息齁齁起，倒著繩床我亦眠。
月珠寺明月樓  其七 程少逸
秀壑陰崖列翠微，光風瑶草日暉暉。林深不放棋聲出，怕觸歸雲作雨飛。
慈航寺 謝興
渺渺烟波一釣舟，幾行歸雁白蘋洲。郭熙眼力今誰健，寫出江天烟雨秋。
謁闕里  其一 高詡
帝王而下幾興亡，銷盡繁華作戰場。惟有東家詩禮在，子孫萬古讀書堂。
謁闕里  其二 高詡
六經不幸火於秦，日月曾何礙片雲。用舍從來關治亂，皇天本不喪斯文。
廣福寺偶題 釋昭輯
涓涓碧水細通池，小雨廉纖未作泥。深炷爐烟濃著火，何須騎馬聽朝鷄。
句 馮戴
荆軻一去不復返，易水東流無盡期。
初一夜月詩 蘇福
氣朔盈虛又一初，嫦娥應事半分無。都於無處分明有，恰似先天太極圖。
送蔣時舉歸養 黄無悔
秋風起兮白雲飛，南國遠兮心欲歸。歸心切兮親庭闈，復相見兮在何時。
句 狄燠
翠色折不盡，離亭生更多。
遊碧沼勝居 林杜娘
幽谷泉聲冷，鳥啼僧定深。好花叢古砌，寒瀑發高岑。遊客陸鴻漸，居人支道林。欲歸青嶂去，臨去復沈吟。
寄鞋襪 士人妻
細襪宮鞋巧樣新，殷勤寄語讀書人。好將穩步青雲上，莫向平康漫惹塵。
閨怨 賈蓬萊
露顆珠團團，冰肌玉釧寒。杏梁棲隻燕，菱鏡掩孤鸞。殘樹枯黄遍，圓荷濕翠乾。繡簾生色畫，窗下带羞看。
春曉 賈蓬萊
方池水影薄，曲檻鳥聲嬌。鸞鏡紅綿冷，蛾眉翠黛消。冶容舒嫩萼，幽思結柔條。纖指收花露，輕將雪粉調。
秋夜 賈蓬萊
幽蘭露華重，羅幌凉風動。木匣掩香紈，繡衾誰與共。螢影度疏簾，獸爐寥寥烟。銀缸芳焰滅，自脫翠花鈿。
謝姊惠鞋 賈蓬萊
蓮瓣娟娟遠寄將，繡羅猶带指尖香。弓彎著上無行處，獨立花陰看雁行。
咏蝶 賈蓬萊
薄翅凝香粉，新衣染媚黄。風流誰得似，兩兩宿花房。
閨情 賈蓬萊
燕子南來雁北飛，遠人何事竟忘歸。一腔心病難形口，萬斛愁情盡屬眉。試掠金釵臨曉鏡，潜垂玉筯漬春衣。鄰姬莫問容憔悴，只有西窗夜月知。
畫緋桃題詩 賈蓬萊
朱砂顔色瓣重臺，曾是劉郎舊看來。只好天台雲裏種，莫教移近俗人栽。
述懷 梁意娘
蹤跡浮萍落五湖，一番相別一番疏。不知此去從何處，還許春風得見無。
詩一首 于本大
自從明府升仙後，出入塵寰直至今。不是藏名混時候，賣柴沽酒貴無心。
詩一首 于本大妻
醉舞狂歌踏落花，綠羅裙带有丹砂。往來城市買山藥，那個西山是我家。
題壁 華春娘
燕子樓中燕子飛，芹泥一點悞沾衣。主人頻起嗔嫌意，垂下珠簾不放歸。
寄華春娘 徐君亮
自從瞥見如花面，曉夜相思腸欲斷。分明咫尺遠如天，何似同心作方便。
張公洞 蔡中道
天上騾蹤竟不迴，洞門深閉密封苔。神光夜燭燒丹竈，淑氣晴薰講易臺。瑶草春肥仙去遠，紫芝雲暖鶴歸來。清游喜挾三茅客，杖履凌空霧雨開。
題真源宮 方千里
萬歲丹霞府，千函蕊笈書。時時瞻絳節，往往下雲車。近與剛風接，高連上帝居。登前望南岳，清蹕徹空虛。
楊休烈村居 馬定遠
籬落牽牛放晚花，西風吹葉滿人家。閉門久雨青苔滑，時見鴛鴦下白沙。
郢州城西 馬定遠
秋江白水浪花粗，墟落人歸鳥自呼。新月高城三百雉，角聲吹徹小單于。
村居 馬定遠
溪頭梅是去年花，閒月初長竹逕斜。向晚孤烟三十里，不知樵唱落誰家。
秋日書事 馬定遠
井邊薏苡吐秋珠，舍下瓜區雜芋區。世道未夷聊小隠，不須辛苦著潜夫。
古離別 夏之中
郎上孤舟妾上樓，闌干未倚淚先流。片帆漸遠郎回首，一種相思兩處愁。
設醮靈仙觀 張仲威
瑞氣葱葱雨露邊，璧門金闕倚層巔。青霓絳節嚴中夜，綠蓋丹輿會九天。香染舊泥封寶洞，聲傳鳴鶴湛靈泉。分明步入烟霄上，何必餐霞駐少年。
秋懷 路忱
落日留虛壁，秋風急戍樓。高歌鬼神夜，揮涕虎狼秋。豪貴少青眼，文章多白頭。何時掛長劍，天地一扁舟。
謝竹堂先生見過 王隠
學稼古寺側，結廬高柳陰。音書故交絕，歲月杜門深。新雪添衰鬢，寒灰死壯心。西州賢別駕，連日肯相尋。
次韻之秋日雨後韻 王隠
洺州秋雨後，幽勝可供閒。白首留他縣，歸心繞故山。野泉來竹底，危磴入雲間。尚記登高會，重巖細菊斑。
周侯祠 釋印
將軍手持三尺劍，奮身直入蛟龍穴。至今魚鼈不敢游，溪流上下皆腥血。千年廟食未足酬，問之父老何其憂。害人白額猶未盡，紛紛不獨南山頭。
送王山人歸千峰 釋思雅
舊居千萬岑，歸去獨携琴。物外情難遏，雲中路再尋。花繁溪圃合，柳暗野橋深。想到垂綸處，和苔掃竹陰。
送王山人歸隠 釋惠渙
山人惟委命，豈戀世塵間。干祿不得志，移家住遠山。醉眠溪石靜，吟倚草堂閒。到想無餘事，林僧日往還。
洛下別同志 釋善懃
歲暮遠交朋，携筇背洛城。往來興廢地，今古別離情。疊翠嵩峰色，瀉寒伊水聲。他年再相會，却訝白髭生。
秋郊晚望 釋善懃
華郭外登臨，凝眸秋色深。樹凋分岳面，雲破露天心。斷雁當空續，殘陽隔隴沉。盤桓傷急景，回首動微吟。
安濟橋 杜德源
駕石飛梁儘一虹，蒼龍驚蟄背磨空。坦途箭直千人過，驛使馳驅萬國通。雲吐月輪高拱北，雨添春色去朝東。休誇世俗遺仙跡，自古神丁役此工。
寄雲水禪師 文興
百丈傳衣後，棲心近沃洲。道高歸毳侶，名重達凝旒。對話千峰雪，安禪萬木秋。仍聞有新偈，時向四方流。
垂虹亭 祝乂
冷浸三江碧，青圍四面山。帆歸烟浪杪，人住水雲間。風颭波聲碎，虹垂雨意閒。無端動歸興，一棹喜輕還。
泗源 程企
泗源奇且怪，聲勢各喧豗。虎豹巖邊去，蛟龍窟裏來。稍流烟作陣，初激雪成堆。派必人疏導，源應鬼鑿開。乍深濤不起，漸遠浪相催。可把江心比，嘗將海眼猜。始微纔迸玉，終盛忽奔雷。澗爲寒無卉，丘因澗有苔。已觀離竇側，俄見過城隈。石勁崖難潄，沙虛岸易頹。邇雖逾濟漯，遐亦到蓬萊。洗鉢僧常至，乘槎客未迴。我從原際瞰，誰自谷中推。洶涌曾浮磬，潺湲好泛杯。狹寧容蟻穴，湍可暴魚鰓。劈華非天意，排淮廼力哉。傍如巫女峽，上類楚王臺。漏澤空神異，襄陵但水災。林幽多鳥雀，地僻少塵埃。重愛茲佳趣，題詩愧不才。
百門泉 周百祿
光摇暗日動珠盤，汎汎輕風漾碧瀾。俯檻恍然驚醉眼，雲天却向鏡中看。
句 黄晦叔
大安婦翁舍，時來枕流眠。
老僧 釋景雲
日照西山雪，老僧門始開。凍瓶黏柱礎，宿火陷爐灰。童子病歸去，鹿麋寒入來。齋鐘知漸近，枝鳥下生臺。
夷陵即事 釋尚顔
不難饒白髪，相續是灘波。避世嫌身晚，思家乞夢多。暑衣經雪著，凍研向陽呵。豈能臨岐路，還聞聖主過。
句  其一 釋尚顔
海島和濤望。
句  其二 釋尚顔
一十二三年。
句  其三 釋尚顔
山僧带雪期。
釣臺 釋北野
自過羊裘七里灘，尋思欲見故人難。殷勤借問溪邊叟，近日誰來把釣竿。
題釣臺 潘中父
焚坑禍作逃園綺，明哲保身寧餓死。溺冠嫚駡又一春，織畚鼓刀恬不恥。子房託疾封留歸，齊魯大臣那可知。此意寥寥二百載，阿諛往往居帝師。中興天幸有光武，下士謙恭冠千古。布衣本以道義交，不問故人登九五。朅來過我路幾程，征衫猶作戰血腥。睡餘伸足稍加腹，安得細事關天星。歸與宜審苞桑戒，勿念潔身增嘆慨。君持柔道理乾坤，我把絲綸老湍瀨。
題釣臺  其一 陳疇
綠竹叢邊繫客船，釣臺千古薄雲天。區區寇鄧功如許，何以高風獨凜然。
題釣臺  其二 陳疇
故人已了中興事，贏得溪頭一釣竿。喚起先生同一笑，青山自在白雲閑。
石禪床 胡梅所
空山危石平如掌，雲嶺苔封自昔時。不識山僧曾坐處，幾回彈舌雨龍歸。
桃園 胡梅所
洞門無鎖白雲深，同日閑表一問津。安待霄時𥜐桃者，相逢花下說前因。
誦經石 胡梅所
昔人曾此月明中，掃石焚香禮碧空。千載臺空人不見，野花啼鳥自春風。
千人洞 胡梅所
天生巖穴受千人，隠隠巒深隔□塵。不識人間經幾劫，洞門依舊鎖閉雲。
仙亭巖 胡梅所
仙子高棲海上山，一塵不到石臺間。鶴隨仙客收棋去，龍伴山僧採藥還。風送白雲歸洞口，鐘隨明月到人間。不須再問神仙事，花落花開暑又寒。
南明山 石亨之
祇因尋勝到林泉，四抱回峰萬景連。僧過不知山隠寺，客來方見洞開天。浮屠照水光相映，古木臨崖影倒懸。風露了非人世界，恍疑身似洞中仙。
自寬 邱一中
仙都有敕到林泉，誰信祠官無俸錢。陶醉猶能麾客去，顔饑何至乞人憐。鹿蕉已是今無夢，枸芑曾傳昔有仙。餓死亦堪垂不朽，無緣個個珥貂蟬。
浮槎山 釋用孫
山爲浮來海莫沈，蕭梁曾此布黄金。梵僧親指耆闍路，帝女歸傳達磨心。地控好峰排萬仞，澗餘流水落千尋。靈蹤斷處人何在，日夕雲霞望轉深。
山居 釋志芝
千峰頂上一間屋，老僧半間雲半間。昨夜雲隨風雨去，回頭方羨老僧閑。
偈 釋志芝
茶芽蔍䔩初離焙，筍角狼忙又吐泥。山舍一年春事辦，得閑誰管板頭低。
詠魚籃觀音 釋朋
徒整春風兩鬢垂，子規啼徧落花枝。龍門上客家家是，錦鯉提來賣與誰。
遊臺感興古風 李師聖
梵書五頂清凉府，冬冰夏雪無炎暑。我來七月秋正寒，何况蕭蕭巖谷雨。偶爾雲開煦氣生，溶溶滿目烟光聚。真容古基鷲峰寺，高山之麓雄今古。西方樓觀縹緲間，粲然金碧蓮華宇。懸崖峻嶺架大木，神物所持憑險阻。金璫垂空殿簷響，森森鐵鳳相交舞。憶昔文殊出火宅，金剛寶窟通真土。牽牛老人飲玉泉，二子一犬隨貧女。變化無方利有情，知是西天七佛祖。重聞清凉境界真，無窮陳迹書妙語。我有誠心頗出群，瑞應神奇目親臯。須臾光相現咫尺，玉洞金燈明可數。松影摇空山谷中，夜寂太陰隠龍虎。丹樓碧閣香案前，敬畏生心誰敢侮。從來昏迷如夢迴，前三後三慎莫取。我今不作前後想，香烟稽首清凉主。
題江湖偉觀 趙元清
鳳舞龍飛王氣蟠，兩都賦在一闌干。伍員不死江潮壯，西子如生越水寒。春日百花連上苑，秋風落葉滿長安。錢塘盡占東南美，河洛何人著眼看。
答清江錢大尹問閤皁山中景 陳孟陽
形如閤皁對清江，吳漢神仙古道場。玉像靈多民受賜，天書歲久墨猶香。絳霞密鎖靈仙館，碧霧輕籠正一堂。蒼蘚斕斑雙鯉石，寒泉澄湛九龍塘。著衣臺上三冬暖，鳴水亭前六月凉。擣藥鳥聲喧夜榻，昇天馬跡印西岡。葛憩源深生異草，凌雲峰峻染瑶光。丹井雖存人杳漠，松巢空見鶴飛翔。屏粧水墨誇陶弼，門斷塵埃憶孟昌。風來松檜笙簫地，春入園林錦繡鄉。箇中自少紅塵到，閑裏惟知白晝長。景物敢吟成實錄，願憑賢宰一稱揚。
題馬遠四景圖  其一 內院官
花前靜榻閒眠處，竹下明窗獨坐時。著甚語言名定泰，林間自有翠禽知。
題馬遠四景圖  其二 內院官
一霎催花細雨回，集芳堂下錦千堆。浪紅狂紫渾爭發，不待商量細細開。
題馬遠四景圖  其三 內院官
初晴月向松間出，盛暑風從水面來。已比他人多數倍，况能時復舉尊罍。
題馬遠四景圖  其四 內院官
同雲漠漠雪霏霏，安樂園中賞玩時。酒放半醺簾半捲，此情無使外人知。
偈二首  其一 釋道英
南北東西住險巘，古巖寒桂冷依依。無人到我經行地，明月清風擬付誰。
偈二首  其二 釋道英
每把葫蘆椀放欹，從教天下浪猜疑。秋風擺落園林後，始信寒松格不卑。
姑蘇懷古 釋義傳
西南山水佳，清游何款款。白雲無定蹤，飛入長洲苑。空臺誰與登，麋鹿去人遠。啼月城頭烏，風悲易淒斷。爛開木芙蓉，寒塘弄清淺。憑虛一徘徊，西飛日何短。
龍湫 郭君舉
絕頂龍君宅，深疑與海連。飛來千丈瀑，下潤幾桑田。噀日虹霓壯，隨風雪霰圓。高寒吟未穩，欲去復迴旋。
觀音巖 郭君舉
上得馬鞍嶺，奇峰應接頻。遥看孤絕處，分現普陀身。納月瓶泉冷，嬌春柳黛新。却疑吳道子，貌出此巖真。
天聰洞 郭君舉
混沌何年鑿，天聰亦强名。我疑龍窟宅，人說鬼經營。梯向巖邊接，雲從洞裏生。此行頑健甚，脚力十分輕。
維摩室 郭君舉
來問維摩室，因參不二門。一龕間日月，方丈別乾坤。風落巖花暖，雨晴山鳥喧。何當分半席，默坐聽潺湲。
題桃源  其一 無名氏
忽入桃源景可猜，莫非道士亦曾栽。舟行泝水沿溪進，花映清流夾岸開。石澗有岐封碧草，洞門無俗長蒼苔。方知此景非人世，岩谷幽深少客來。
題桃源  其二 無名氏
捨舟入洞夕陽斜，得見方村八九家。林鎖山環藏屋宇，雞鳴犬吠隠烟霞。寧知門有今朝客，可使燈開昨夜花。共喜相邀詢動止，呼童汲水煮仙茶。
題桃源  其三 無名氏
遠近人家盡見招，小童環立總垂髫。玄冰滿椀侵肌爽，絳雪堆盤入口消。山內不知今晉代，座中猶自問秦朝。夜深時向花前立，遥見雙株合鳳簫。
題桃源  其四 無名氏
憶前復入武陵溪，野水微茫烟樹迷。巖閉不聞仙犬吠，山深惟聽鷓鴣啼。神仙懸隔今非昔，烏兔循環東復西。應向洞中存隠跡，芳名留與後人題。
雲巖次朱晦庵韻 羅禧
陟彼中和山，無人不感仰。庭中檀麝盈，洞裏珍珠滿。兩腋清風生，一腔春意爽。焚香祝聖回，袖带爐烟暖。
詠雪巖 羅禧
山迴百折路難躋，遠望樓臺烟樹迷。滿地白雲封洞口，一輪紅日照天梯。龜蛇伏氣時難老，鸞鶴歸來夜倦飛。萬壑千巖遊不盡，且將詞句壁頭題。
詠宗統 羅禧
豫章譜系派流長，積德貽謀百世昌。子孝臣忠昭史冊，人文士義著名邦。根源有自支流盛，辭賦無窮翰墨香。一閲此書一興嘆，令人千古仰餘光。
分水嶺 李柘
東西水去吼雷霆，左右山排劍戟陳。天固無心開宇宙，地如有意限江閩。榆關北辨夷兼夏，劍閣西分蜀與秦。到底乾坤同一視，舟車何處不通津。
題敬榮堂 李柘
周君築室東南隅，訓友仲季勤詩書。求名於我我不語，爲君邈取棠棣圖。棠棣詩成喻恩義，鄭氏箋詩寓深意。上華下萼兩相扶，枝干光華能覆庇。兄弟本是同枝生，譬諸華萼齊敷榮。蔓草難圖段不弟，尺布可縫嗟爾兄。君家昆仲俱秀敏，願篤萱堂眉壽慶。勉旃覆弟有餘榮，戒爾事兄須盡敬。數椽雅談標新題，爲君更作敬榮詩。敬榮之善不可獨，餘波亦詔吾癡兒。
清湖 王庭
萬頃靈湫带碧煙，源泉混混自山前。四時每漲空中雨，一片常涵鏡裏天。星斗轉時銀漢近，芙蓉開處彩屏連。魚龍久躍平深處，變化應知在異年。
陸羽井 司馬允中
百尺寒泉浸崖腹，蘚蝕題名不堪讀。只今此味屬誰論，自把銅瓶汲新淥。
陳公樓 司馬允中
陳公汲深實奇計，轉向人間作豐歲。轆轤聲曉潜虬寒，玄猨啼在深深樹。
千頃雲 司馬允中
且與祖龍相頡頏，大施霖雨謾悠揚。歸來好護安禪石，莫作巫山一夢長。
武丘寺 釋興肇
高僧危閣侵雲際，盡日披襟濯好風。極目長川人不見，萬株烟樹接遥空。
遊虎丘 釋興肇
滄海何年湧，秦傳虎踞丘。池空劍光冷，墳缺鬼吟愁。石礙樓臺仄，烟深草木稠。吳人貪勝概，春盡亦來游。
遊虎丘  其一 林拱中
白虎巖前秋已闌，黑雲疏雨洗林巒。鐵花烟落石泉冷，羽井苔深霜月寒。隠浦疾帆風去飽，疏寮森木曉催丹。清齋不許盤餐入，辜負湖山冷淡看。
遊虎丘  其二 林拱中
我來一榻羨危亭，倦步支頤竹杖輕。僧聽鐘聲歸寺急，鴉爭林宿壓枝鳴。禪機擊撥如鋒起，塵袂驅除似水清。風定夜虛聲轉寂，杯茶精舍一燈明。
遊虎丘 楊頤
盡日凭高步臺閣，意氣飄然擺羈縛。靈蹤絕跡萬千狀，群玉排青插寥廓。點頭巨石勢欲動，突立試劍峭如削。劍池在嶺不憚浚，造化神工巧鎸鑿。寒湫耿耿浸雲根，大旱燒雲源不涸。跳珠噴激瑩無痕，百斛珠璣綴疏箔。丹青妙手畫不到，一點塵埃無處著。僧居占盡佳山景，樓殿高低半丹雘。午齋寂寂山風幽，續斷風摇四簷鐸。始疑東海轉鼇背，蓬萊弱流在西角。千巖萬壑看不厭，自謂它山盡糟粕。我來因作神仙尉，得捨塵寰少盤礴。不因仙客爲先容，爭得看山這一脚。乃知世俗徒擾擾，不若甘心處恬薄。長嘯拂衣歸去來，舊山亦有雲泉約。
遊虎丘 蔡令將
佳時結勝遊，與子棹蘭舟。路近雲烟霽，巖深水木秋。臨風傷遠日，感慨發詩愁。樂事真難偶，年光若轉頭。
黄山雜詠 桃花峰 鄧宗度
劉阮辭世塵，桃花誰復主。無計殢春風，一夜零紅雨。
黄山雜詠 石牀峰 鄧宗度
原非人力建，造化琢磨成。一枕遊仙夢，蟾波白晝生。
黄山雜詠 祥符寺 鄧宗度
雲水最饒處，輪蹄無到時。夜蟾生佛面，春雪印僧眉。
黄山雜詠 石門峰 鄧宗度
暮雲無意鎖，春草豈能關。何事棲霞客，從茲去不還。
黄山雜詠 丹霞峰 鄧宗度
綺段堆青壁，點綴秋顔色。幾使曉來風，縱橫裁不得。
黄山雜詠 滴水巖 鄧宗度
石壁碎寒流，行人暮已愁。更傾風月耳，無水不生秋。
黄山雜詠 蒼豹 鄧宗度
却隠他山霧，來眠此洞雲。區區麛鹿輩，戰栗敢子群。
遊黄山留題 趙日巖
半空嵐翠滴樓臺，物象冥搜入翦裁。雲散峭峰殊華嶽，仙留靈跡勝天台。丹砂水暖巖前湧，紫朮花香洞口開。爲問神仙住何處，寄詩還許到蓬萊。
登樓望黄山 徐師
黄山樓上望黄山，水石雲霞未得攀。三十六峰應笑我，紛紛塵事幾時閒。
浮丘廟 陳巨川
浮丘羽化幾經年，千仞青溪有洞天。丹竈石牀依舊在，雲深何處問神仙。
謁麻衣祠 陳山泉
雨晴泥路滑，杖履豈徒勞。雙檜塔前老，一峰天外高。錫泉通殿砌，巖瀑起波濤。欲問麻衣意，風林作怒號。
遊黄山留題 張冠卿
路盡清谿逼畫圖，亂雲深處插天都。霧開虎豹文姿出，松隠龍蛇怪狀孤。吐焰香砂收火齊，凌虛精舍礙靈烏。我來爲訪容成侶，試問丹丘果有無。
湯泉 焦靜山
渟渟靈水養靈珠，籟定波生注玉壺。洗盡塵勞多少客，不知還解洗心無。
游黄山留題 焦本心
自有乾坤不記年，山中紫翠尚依然。百千萬世留今日，三十六峰橫暮烟。怪石矬松名嶽上，神仙天子一人傳。桃花流水丹罏畔，欲往從游洗俗緣。
石人峰 焦翠峰
石爲肌骨應成假，鐵作肝腸未必真。當日容成丹就處，何當點化作仙人。
花山寺 程楠
雨過群峰翠欲飛，白雲松徑鳥聲微。山僧閒卧鳴鐘起，共話無生醉月歸。
黄山遇雨  其一 汪兼山
誰能鍊得媧皇石，我亦叫開閶闔門。早起蒙天微一笑，依然雲氣薄崑崙。
黄山遇雨  其二 汪兼山
碑翻薦福雷轟碎，舟近蓬萊風勒回。山意有餘還不盡，青鞋留待後遊來。
黄山遇雨  其三 汪兼山
乾坤老我頭先白，山水無情眼自青。三十六峰藏不得，小窗趺坐看圖經。
遊黄山 釋巖隠
芒鞋踏遍翠微中，拭目群峰勢插空。石罅迸泉珠跳白，山花落澗錦浮紅。一天星澹猿啼曉，萬壑雲生虎嘯風。藥臼丹罏經世遠，軒皇曾此駕飛虹。
遊黄山留題  其一 方月澗
笑擬愚公恨力綿，無窮眼力到危巔。天黏青嶂蒸嵐霧，池湧丹砂費酒泉。高下瀑聲多是雨，去來雲氣半非烟。仙家日月長閒在，纔得心閒也是仙。
遊黄山留題  其二 方月澗
金蓉綠水插層層，嵐氣浮浮直上蒸。丹竈幾千年尚火，泉崖五六月猶冰。鹿銜烟草陪仙友，鶴睡雲松伴定僧。失笑紅塵奔走者，見山佳處幾人曾。
題荆浩畫青山白雲卷 薛琦
渺渺山上山，隠隠樹邊樹。鷄犬不聞聲，居人在何處。扁舟載酒來相尋，古木蒼苔一徑深。白雲不飛青山舞，誰悟荆生點筆心。
舟泊五聖祠前 薛琦
葉落古祠前，村安許宿船。人聲齊到客，月色獨歸禪。野火明秋渚，山鐘出寺煙。推蓬不成寐，霜氣覽江天。
贈樊川長老 釋清尚
瘦顔諸骨現，滿面雪毫垂。坐石鳥疑死，出門人謂癡。照身潭入楚，浸影檜生隋。太白曾經夏，清風凉四肢。
題采蓮美人圖 孟淑卿
綠槐蟬靜日偏長，懶爇金爐百和香。莫摘池中蓮子看，箇中多半是空房。
春歸 孟淑卿
落盡棠梨水拍堤，凄凄芳草望中迷。無情最是枝頭鳥，不管人愁只顧啼。
賦情 慧姞
自憐新髻好，對鏡久夷猶。回首瞥見郎，含羞整搔頭。花間並郎行，低說夜來話。蝴蝶學嬌癡，飛來傍裙带。羨殺葉底花，色嬌香不漏。安得郎如葉，長將玉肌覆。
題趙子固水仙圖 翠屏道人
翠带懸璫重，凌波步步輕。春深不成怨，錦瑟夜無聲。
題韓幹馬 龔復
奚官小臣職奚爲，馬饑則秣渴飲之。龍媒八尺千里姿，雪花被身雲陸離。洼之異種來天池，乘輿重惜閒驅馳。河清海晏無盤嬉，壯士老死不得騎。御柳春深白日遲，寒甃淨汲冰花漪。目光注電吻沫脂，振迅欲掣青絡絲。奚官小臣謹厥司，猶恐若後呵譴施。不必前身作馬通馬語，人心物性在善推。嗚呼奚官小臣身賤卑，馬不如人愚亦知。奈何爲人牧，重爵厚祿不卹民渴饑。{夋刂}刮膏血剔肉肌，坐令溝壑轉老羸。今之龔黄卓魯誰，雲林藂社時所師，爲出馬圖陳詩爲。
題韓幹馬 呂量
何年供奉仙，寫此真乘黄。矯矯天骨起，爛爛隅目光。豈無萬里姿，御者非王良。青衫老奚官，肉眼空倀倀。飲秣不以時，羈馽無繇驤。昂首思渥洼，浩蕩充虛腸。何來斗斛水，似是出尚方。雖霑金井恩，未效和鸞鏘。蹭蹬十二閑，何異古道傍。迴首萬駑駘，飽食馳康莊。朝飲華清流，暮垂紫游韁。此馬獨棄捐，物理良可傷。君王倘惠養，請試苜蓿長。
題韓幹馬 岑津
左輔周垣隠白沙，龍媒絕種進天家。驕嘶玉勒憐豐草，渴飲冰泉带落花。西狩還經千里棧，東巡會駕五雲車。權奇滅沒猶驚電，漫許拳毛世特誇。
題韓幹馬 謝采
圉人唐衣冠，天閑畜神駿。雖非金日磾，不忝張景順。飽食無嫌身賤卑，時其渴燥張飲之。長年牧養瘠者肥，龍鬐鳳臆誇權奇。韓幹仙翁揮翰手，毫端幻出渴烏首。氣不凋喪骨肉勻，藝精端繼王裴後。遥想騰驤析木津，銜勒難拘自在身。斗水底用求他人，淥波沄沄易水春。
題范寬臨流獨坐圖 何權
茅堂結構背江干，日日愛看江上山。箕踞盤陀吟未穩，不知身在畫圖間。
嘉魚池 甯某
四百峰巒隠畫屏，翠光樓閣起山溟。高侔太嶽千山小，勢鎮乾坤萬古青。石洞猿啼烟月落，嘉池龍起水雲腥。臨流磯上誰遺跡，隠約仙人竇子明。
地藏塔 羅少微
還嶺峰頭霽色清，知微曾此學無生。鳥從青壁屏邊過，人在白雲天際行。一片晴霞迎曉日，萬年松檜起秋聲。箇中仙景真奇絕，寶塔玲瓏最得名。
李白書堂 柯敬之
久欲華山訪謫仙，謫仙書舍尚依然。青松翠柏疑無路，流水高山別有天。千片浮雲飛碧漢，一聲啼鳥破蒼烟。扶筇直上中峰頂，一看千山在眼前。
龍池 高子洪
九朵芙蓉天琢開，烟霞靜處翠成堆。鹿銜花向林邊過，龍带雲從樹杪來。最愛山中閒日月，何須海上訪蓬萊。翛然自覺清風爽，直欲臨風翹上台。
沖虛觀 單縣君
雄峰峻峙煥朱明，元聖清虛此耀真。地靜無心閒日月，山高舉首近星辰。金壇露冷青鸞舞，丹竈風清白鶴馴。時有仙人綠雲上，九霄飄忽響韶鈞。
題明福法堂壁 雲章真人
一望羅浮聳萬山，畫圖曾進悅天顔。金爐飛篆乘鸞去，玉笈翻經引鶴還。棋洞落花春寂寂，藥槽流水夜潺潺。人來共道修仙易，誰肯安心學坐圜。
遊羅浮 莫洞觀
嵯峨千仞控炎陬，鐵作橋梁石作樓。五嶺衆山皆拱附，三神一島自漂流。氣凌滄海遥相視，看入青雲勢未休。借問穉川今在否，待飛雙燕結真遊。
石淙 張仲武
二室盤游日，三陽宴喜心。分流來萬壑，巨石擬千岑。玉殿煙蕪在，金碑雨蘚侵。翠華何處問，山水自清音。
石淙 王贊
磴道山巖下，茅楹竹樹中。深潭魚可見，攢石路纔通。坐聽潺湲碧，縣思爛熳紅。平生丘壑志，覽此興何窮。
逍遥樓 建都思
逍遥留古迹，勝景浩無窮。霧鎖山城市，煙藏水府宮。峰巒霄漢外，棟宇畫圖中。百草叢深綠，群花綻淺紅。
潭畔芙蓉 浣花女
芙蓉花發滿江紅，盡道芙蓉勝妾容。昨日妾從堤上過，如何人不看芙蓉。
涇州懷古 郭瑄
危坡下盡見殘墉，勢扼長川萬古雄。涇水無泥分畎澮，回山有脈自崆峒。唐文曾祀龍君廟，漢武猶存阿母宮。更喜筆峰青翠處，雨餘疑是畫圖中。
寶林寺 王潤之
支公曾駐錫，規矩舊叢林。飛鼠殿堂古，靈鰻井穴深。磬聲來竹外，塔影卧池陰。幸有相知客，時時過我吟。
宿濠州高唐館 閻欽愛
借問襄王安在哉，山川此地勝陽臺。今朝寓宿高唐館，神女何曾入夢來。
句 楊符
吏道官官惡，田家事事賢。
題雲安下巖 令狐慶譽
地遠塵寰絕點埃，懸崖屈曲寄層臺。山頭玉溜隨檐滴，巖下金容就石開。寺影不妨流水過，松香長逐好風來。徧游未盡無窮景，爲報舟人且莫催。
雨中自萬壽宮歸 張瓊
草草登臨未擬回，烟昏雨溼賦歸哉。山寒未放遷鶑出，地勝先聞駕鶴來。老去春光都是夢，嬾邊心事總如灰。歸尋藥裹扶筋力，准擬東風得屢陪。
遊金精山 黎宙
不到金精久，山空花自香。殿梁唐歲月，石鼓漢文章。洞杳多雲氣，崖高易夕陽。酌泉消世慮，吾亦正徜徉。
曹娥江 邵梅溪
客舟艤盡江頭月，忍聽寒潮聲哽噎。那知江上無情波，總是曹娥眼中血。
題梅壇 甘邦俊
火德中微否未傾，朝陽一疏鳳先鳴。如公忠論能旋聽，彼莽姦謀未易成。萬古仙名香宇宙，幾人遺臭腐公卿。至今風吼松聲怒，似爲先生訴不平。
句  其一 賈仲穎
燈花寒影裏，詩句雨聲中。
句  其二 賈仲穎
盡開窗戶容秋月，遍倚闌干看晚山。
吳民女 陳潤道
吳民嗜錢如嗜飴，天屬之愛亦可移。養女日夜望成長，長成未必爲民妻。百金求師教歌舞，便望將身贍門戶。一家飽暖不自憐，傍人視之方垂涎。朱門列屋爭妍麗，百計逢迎主人意。常時疏棄自悲啼，一旦承恩多妒忌。古人怕爲蕩子婦，夜夜孤眠淚如雨。今人甘爲貴人妾，得意失意花上月。蕩子不歸寧空房，主人喜怒多不常。
游金精山陳千峰索和 彭昌詩
仙去時移境尚同，巖花開落爲誰容。歌沈石鼓泉空響，局冷紋枰霧半封。山上丹桃無核種，甑頭青䭀自機舂。翠眉不是人間儷，笑殺王孫不再逢。
游金精山 胡平仲
人去壇空幾歷年，塵埃難沒漢山川。竇門深入壺中地，環壁遥開甕外天。致雨土龍如解化，隨時木鶴亦能仙。要知萬劫長生處，古篆惟存石鼓篇。
學古體 侯丹
桐風吹月烏啼井，碧波濕露沈雲影。素絲牽玉轉泉華，美人睡覺燕支冷。銀鉤挂簾北窗曉，翠鬟臨鏡雙鸞小。黄衫少年望不來，寂寂庭階滿春草。
題廣州光孝寺 林衢
開池曾記虞翻苑，列樹今存建德門。無客不觀丞相硯，有人曾悟祖師幡。舊煎訶子泉猶冽，新種菩提葉又繁。無奈益州經卷好，千絲絲縷未消痕。
遊齊山寺 蘇元鼎
秋浦齊山寺，峰巒楚楚長。巖根堆雁塔，溪角架虹梁。雨過聞幽磬，雲開見上方。苔侵石磴滑，花擁洞門香。禪客探玄切，騷人覓句忙。汲泉寒井廢，觀郡古樓荒。白鳥巢危樹，孤猿叫斷岡。碑珉黄閣相，詩板紫薇郎。蹤跡依稀在，文章大半亡。登臨正吟賞，惆悵見斜陽。
閑居 甄圭
深塢人稀到，重門晝亦關。白雲秋舍靜，明月夜窗閑。徑掩花開落，簾通燕往還。窮居聊自適，却憶謝東山。
題西巖院 吳宣德
幽村分野徑，勝地絕浮埃。殿閉烟霞靜，門臨水石開。日斜山影背，泉落雨聲來。故里經年別，祇園首重回。
答外 王瓊奴
茜色霞箋照面赬，玉郎何事太多情。風流不是無佳句，兩字相思寫不成。
永安驛題柱 無名女子
無人解妾心，日夜長如醉。妾不是瓊奴，意與瓊奴會。
歌 裴道人
好酒吃三盞，好花插一枝。思量今古事，安樂是便宜。
絕句 洛浦道士
一水穿崖走碧沙，崖前樛木偃龍蛇。分明便是桃源洞，不見溪中流落花。
句 惠津
饑殘夷叔丰姿瘦，泣盡娥英粉淚乾。
謁曹娥廟 釋及甫
輟棹江頭謁孝娥，斷碑枯柏尚嵯峨。生爲女子既如此，身是男兒又若何。千古美名昭日月，一軀靈骨葬藤蘿。沈魂欲酹不知處，無限西風起碧波。
曹娥江 石林
一點冥通未兆前，乾坤虛鑑已昭然。爛銀宮裏擎屍出，萬古傳聲浪拍天。
送夫從軍 楊氏婦
海壇門外浪滔天，妾上城樓君上船。回首西風深巷底，梅花霜月夜如年。
天衣故寺 宗瑩
園廟深關春寂寂，雨杉風檜翠蕭蕭。山中舊事無人說，碎疊唐碑補石橋。
絕句三首  其一 余知閣
幾年魂繞浙城西，十里荷花漾錦陂。踏遍兩峰三竺路，又隨青嶂入雲棲。
絕句三首  其二 余知閣
洛邑名園歌舞沈，亂鴉啼破幾深林。何人學得香山老，千載精廬有梵音。
絕句三首  其三 余知閣
千里旌旗擁六飛，投簪欲上釣魚磯。無端忽被閑雲引，迴耀峰前掩竹扉。
書園契上趙尚書 常省元
乾坤到處是吾亭，機械從來未必真。覆雨翻雲成底事，清風明月冷看人。蘭亭禊事今非晉，桃洞神仙也笑秦。園是主人身是客，問君還有幾年身。
石刻詩 無名氏
雨滴空階曉，無心換心香。井桐花落盡，一半在銀牀。
宮詞二首  其一 無名氏
迎春燕子尾纖纖，拂柳穿花掠翠簷。聞道蘂宮三十六，美人爭爲捲珠簾。
宮詞二首  其二 無名氏
蓬萊風促水紋斑，月甃風廊數百間。雲外蹕聲穿嶺去，行宮簇馬望驪山。
題太和樓壁 無名氏
太和酒樓三百間，大槽晝夜聲潺潺。千夫承糟萬夫甕，有酒如海糟如山。銅鍋鎔盡龍山雪，金波湧出西湖月。星宮瓊漿天下無，九醖仙方誰漏泄。皇都春色滿錢塘，蘇小當壚酒倍香。席分珠履三千客，後列金釵十二行。一座行觴歌一曲，樓東聲斷樓西續。就中茜袖擁紅牙，春葱不露人如玉。今年和氣光華夷，遊人不醉終不歸。金貂玉塵寧論價，對月逢花能幾時。有箇酒仙人不識，幅巾大袖豪無敵。醉後題詩自不知，但見龍蛇滿東壁。
代意 無名氏
懊惱鴛鴦未白頭，却尋遺翠失芳洲。離魂暗逐明珠佩，遠目偏傷紫桂樓。湘水渺瀰歸別渚，隴雲容與澹新秋。菖花若有重開日，得見菖花亦自羞。
書西湖雷峰雲講主草書 無名氏
雲師一生耽作草，銀鐵蟠空覷天巧。老來逸氣未全平，筆底鋒鋩猶獨掃。開關勇士爭赴敵，劍戟弓戈奮相繚。睡龍沒起求頷珠，劃木抓巖紛怒爪。風雷喧豗撼坤軸，飛電交橫印清沼。忽然天宇變空澄，千丈孤峰立寒峭。張顛驚號智永泣，剝筋椎骨爲君飽。恨予不習草書訣，九轉枯腸祇自攪。雲師雲師汝誠能，春蚓秋蛇幾時了。何如認取主人翁，破衲蒙頭紙窗曉。
白鶴觀題壁 無名氏
仙人未必皆仙去，還在人間人不知。手把白髦從兩鹿，相逢聊問姓名誰。
裴公亭 無名氏
裴相亭成未退身，空煩舞袖與歌塵。至今亭上蕭蕭竹，似對西風怨主人。
句 胡文媛
却有一端宜恨處，開花相背有何功。
桂花 楚娘
丹桂迎風蓓蕾開，摘來斜插竟相偎。清香不與群芳並，仙種原從月裏來。
答趙生紅梨花詩 謝金蓮
本分天然白雪香，誰知今日却濃妝。秋千院落溶溶月，羞臯紅脂睡海棠。
絕句 謝慧卿
尋得桃源可學仙，丹書唯恐鳳飛傳。雨收峰頂雲歸洞，風到池塘月滿天。
汎太湖 羅處純
三萬六千頃，湖侵海內田。逢山方得地，見月始知天。南國吞將盡，東溟勢欲連。何當灑爲雨，無處不豐年。
偃松 釋道章
得地久蟠踞，參天多晦冥。月通深夜白，雪壓歲寒青。獨擁虬腰大，疑聞雨甲腥。深根動坤軸，蕭瑟挂疏星。
登黄花亭遺址 錢元鼎
隔城舒晚嘯，信步得高臺。亭去名猶在，霜遲菊未開。浮雲西日下，明月大江來。逸思飛難禁，昏鐘何處催。
小孤山 傅文翁
灧澦拓瞿塘，二孤障瀾蠡。大哉神禹功，天地相終始。
綠波亭 衡泌
清淚斑斑灑綠波，年來轉覺別離多。扁舟南浦分携處，水遠山長愁奈何。
甘陂寺 董曇
曉發山間寺，籃輿冒朔風。雪融溪漲碧，雲漏日穿紅。歲月塵埃裏，江山醉夢中。人生要家處，浪出笑龐公。
龍巖寺 俞鼒
虬鬚公子真奇物，曾把英靈寄此山。鼓鬣掀髯天上去，空留遺跡在人間。
過至孝墓 吳城
過爲世希氏，史牒鮮著名。孰謂吾之邦，有以至孝稱。想其事雙親，誠恪通神明。身後一抔土，世猶不敢輕。樂公誠樂善，記名誓遺氓。偶讀靈禽碑，得之嘉不勝。吾邦有盛德，豈宜久沉冥。恨不訪遺冢，下拜涕泣零。又恨失名字，無以附汗青。自傷無贏貲，傍建旌孝亭。當使孝者見，事親堅其誠。且令頑悖兒，內愧面頰頳。因茲或改行，爲國省繁刑。徒將拙言句，頌詠播芳馨。蒿茨莫浪剪，牛羊勿妄登。過者宜下馬，呵護煩山靈。
石䂬 熊邦彥
萬壑雲霾凝不消，橫空突起老龍腰。虛皇未放拏雲去，留與金仙作石橋。
筆架山 辛好禮
清秋山水無不宜，筆架之峰天下奇。高蟠斗極鳥先却，幽測珠光龍未知。天清鐘磬度霄轉，月黑星河當戶垂。却念浮丘應識我，滿空風雨遴新詩。
明水寺 章藻之
環山清淺一溪水，夾逕高低十里松。煙鎖石門疑路斷，斜陽影裏忽聞鐘。
曹山寺 黄漳
晚宿曹山寺，僧房半劫灰。參差惟古柏，潦倒有寒梅。行役經年邁，勞形覺鬢頹。閒情原不減，空憶菊花杯。
卓望山 黄漳
簿領紛迷日不閒，偶因佳節一登山。風飄木葉雁初到，霜度巖籬菊漸班。與客不妨長送酒，對時聊爾暫開顔。凭欄萬頃黄雲熟，猶恐民生尚苦艱。
鳳山 黄漳
鳳山之嶺高岧嶢，上有仙人吹洞簫。俯瞰衆流浩無際，縱觀萬壑亦來朝。衣冠幸際承明日，壺矢況逢拔俗標。長嘯一聲海天闊，凌風毛髪故蕭蕭。
曹山 鄒毅
白雲深處到林丘，曹洞根深地更幽。聖隠巖前山杳杳，迴龍亭下水悠悠。凉侵客枕秋風活，光抱禪關桂影秋。塵足未堪康樂屐，得閒聊伴省郎遊。
玉山觀 李北之
巒岡經亙翠環中，中有山形如覆鏞。晉仙王郭曾登眺，名形婺女金華同。懸崖積鐵數百尺，輪囷老木參天碧。時有金雞擊膊鳴，鏗鍧響通石屋石。石屋去山三里餘，潭潭若有神龍居。漁人爬{瓜少}入深處，聞得山椒奏步虛。山趾有觀名玉山，黄冠分得葛仙班。家無擔石四壁立，披風切月陪往還。我師率庵龐眉老，故園跨鶴迷仙島。道號艮齋曾品題，椽筆特書爲摛藻。千載一遇邑大夫，來問勝境形何模。片言擬作詩中句，羞獻人家水墨圖。倚風太息來何暮，入境發揮方得路。願言葺理芰荷衣，青天白日披雲霧。
曹山寺 釋晦山
千年荷玉紫雲蟠，偶翳浮塵影欲寒。不是老人重着力，雨花洞口棘漫漫。
禪峰寺 饒南强
禪山喬木飽蒼烟，柿葉能來老鄭虔。樓閣暮寒風鐵定，與僧分展對牀眠。
游裴公亭  其一 趙恒
昔年曾此遠風塵，盤谷烟霞每見分。萬里江河還壯觀，一時冠蓋屬元勳。海鷗春暖眠沙草，遼鶴秋高度嶺雲。今日重來倍惆悵，草堂應是勒移文。
游裴公亭  其二 趙恒
溶溶春水碧生池，上相臨觀許從隨。萬姓歌呼喜遊豫，幾人出處佩安危。雨餘空谷雲歸早，風滿長林鳥下遲。笳鼓明當催曉發，柳烟花露溼旌旗。
汲水詩 李氏
汲水佳人立曉風，青絲輾盡轆轤空。銀瓶觸破殘粧影，零亂桃花滿井紅。
書懷 李氏
門對雲霄碧玉流，數聲漁笛一江秋。衡陽雁斷楚天闊，幾度潮來問故舟。
句 李氏
清朝富貴利名在，結髪夫妻日月長。
碧沼寺 丁倣
萬峰翠插鎖縈紆，一沼光涵湛碧虛。馴虎舊聞輸野鹿，化龍俄已失金魚。白蓮尚結高僧社，古木全荒隠士廬。襥被須期借禪榻，盡穿犖确與崎嶇。
瀫波亭  其一 徐慥
瀫波亭下晚維舟，縹緲烟屏翠欲流。忽地驚雷過溪面，連天吹雪下山頭。汀洲瑟縮藏鷗鷺，涯涘瀰漫失馬牛。自笑勞生日蒼鬢，不知來往竟何求。
瀫波亭  其二 徐慥
古縣幽亭勝景多，青春啼鳥每相過。林間石磬風敲竹，水面金蛇日漾波。得友且須頻載酒，愛山何必更捫蘿。我來欲作無何醉，爲子敲盤試一歌。
龍邱山 陳舉愷
九峰濕翠秋光凝，亭亭出水芙蓉凈。崔巍怪石距若虎，合沓奇峰馳八駿。山深古寺隔紅塵，時有天風度幽磬。豈惟清賞玩心目，况有高人寄真隠。自慚奔走紅塵客，何由得遂山林性。長歌聊復賦重游，不用懸巖刻名姓。
過姑蔑道中 陳舉愷
姑蔑古城暮，山川近不同。草黄秋過雨，樹暗晚生風。流水中分郭，飛橋下應虹。未須追往事，回首送冥鴻。
翠光巖 鄭得彝
一棹巨川舟，相隨物外遊。芳塵曾未逐，春興若爲酬。酌石花陰濕，題巖蘚墨浮。沙鷗應笑我，留住瀫溪頭。
龍游八景 鄭得彝
雨急林花第幾峰，層層巖翠沐嵌空。回頭萬象皆生意，綠遍天涯造化功。
龍游八景 瀫水晴風 鄭得彝
鮫鮹藍色染初勻，風皺粼粼渺水雲。安得此溪還姓冉，名高千載柳州文。
龍游八景 雙港明月 鄭得彝
沄沄逝水夾滄洲，金耀浮光碎碧流。夜半漁歌聲再起，一天明月兩溪秋。
龍游八景 半山殘雪 鄭得彝
寒峰蒼削露痕晴，殘雪遥疑宿凍雲。茶話尚餘清絕趣，半甌真味許僧分。
龍游八景 漁村夕照 鄭得彝
小艇穿魚醉夕陽，柔條猶可折殘楊。數家網罟孤村外，漁唱一聲烟水長。
龍游八景 別浦歸帆 鄭得彝
望斷烟波眼欲空，霞光明襯暮天紅。水高數尺舟歸急，幅幅蒲帆飽受風。
龍游八景 斷岸浮梁 鄭得彝
輕舠簇簇水溶溶，影落空江萬丈虹。溱洧更無人病涉，浮梁千載紀成功。
龍游八景 村市曉烟 鄭得彝
微茫村市隠江湄，三兩人家欲早炊。翠箔樓臺烟半濕，不知紅日上花枝。
剡溪 倪光蘭
東山山下海潮通，一片江流出鏡中。度嶺拾薪歌稚子，和烟牧犢走村翁。千年橋鎖高人跡，百丈巖垂烈女風。此去天台知幾許，桃花深處失西東。
寶積寺 過守約
層楹寶勢壓禪扃，俗眼塵昏到易醒。千幰樹排車蓋翠，萬螺山矗佛頭青。夜將溪月澄心鏡，春把巖花作畫屏。我欲期師不須出，世途今險甚東溟。
咏月桂峰桂子 釋慈永
丹桂生瑶寶，千年會一時。偏從天竺落，祇向月宮知。出海冰輪滿，當軒玉樹遲。清暉含遠嶠，接影下空墀。金氣風初勁，銀河露恐垂。嬋娟應悵望，果爾見蛾眉。
錢塘 邱道源
南屏高瞰府城西，畫舸千艘共醉迷。四柱臺邊烟是幕，百花橋畔葑連堤。龍壇咽路迎轝隼，綺繡登山汙粉題。暮色沉沉郊郭閉，寶燈輝映梵天低。
龍華山 懶漁
梵王宮倚市廛開，波劫何曾斷俗埃。百萬源流歸海會，三千世界屬如來。老龍收雨藏香缽，野鶴聽經繞法臺。聞道題名還有塔，熙寧四老總多才。
過蕪留詠 南野
湖山夢不到襄闈，六載沈酣一出遲。漁子能言飛渡處，市翁親見潰師時。權臣貴戚戈相藉，北槳南檣風背馳。事逐孤鴻今已矣，年年水落荻芽肥。
游延福寺 趙曾頀
行行出西郊，稍覺囂塵遠。風景既已殊，磽确頗忘倦。南安古雄州，今亦壯哉縣。九日一佳景，居然在郊甸。地高瞰川原，林杪露堂殿。晉朝松百章，存者才一見。歲月不我留，寒暑幾更變。當年秦隠君，軒冕非所羨。間關剡溪來，至此獲勝踐。結廬巢其巔，穴石爲之硯。城市不到足，公卿罕窺面。邂逅有至交，相從情繾綣。緬懷興元年，致位在台鉉。扶持公道開，不絕幾如綫。一言才見疏，斥逐遽遭譴。天教流落餘，乃遂山林願。當年築室處，遺址了難辨。獨有高士峰，千載猿鶴怨。
九日山中宴集 趙源
九日登臨老奈何，强將幽恨寄悲歌。疲欹巾帽愁風動，病著饑腸厭酒多。東嶺荒榛藏馬鬣，西岩空榻鎖蜂窠。獨憐堂下千章木，跨歷齊梁未改柯。
顧王遺址 易時敏
遠樹芊芊暮靄平，顧王曾此保孤城。雷封已并田同井，烟爨猶疑竈滿營。當代貔貅誰削迹，芳春杜宇自呼名。黍離行邁應相似，倍感詩家咏嘆情。
陽樂故城 易時敏
典午河山尚有名，興從陽樂故城生。夕陽門巷丘墟久，春草池塘野水平。廢堞棲烏啼夜月，閑壕留雁叫寒更。人民非處桃花在，一度東風一度榮。
聖濟院 況師點
迢迢幽徑入松關，四面雲藍分外寒。長嘯一聲山谷應，洞深驚起老龍蟠。
遊枋口 姜正
山如削玉水涵秋，人在冰壺月底遊。劫火半空塵世換，不知此處幾登舟。
裴公亭二首  其一 孫翥
太行王屋群峰上，秦晉關河望處分。猿鶴幾年懷舊隠，乾坤百戰重儒勳。龍歸洞府暮將雨，僧過浮橋曉度雲。萬里中原無事日，不妨尊酒細論文。
裴公亭二首  其二 孫翥
風有亭臺月有池，春深猿鶴喜追隨。水從王屋泉初旺，山過秦關勢欲危。仙樂靜依林鳥奏，浮雲輕伴海鷗遲。斜陽不盡登臨興，遠樹微茫入酒旗。
春日遊盤谷 孫翥
旌斾朝驅入翠微，東風閑訪故山薇。金龜換酒留僧住，白鶴穿雲伴客歸。月影坐移棲鳳竹，泉聲靜繞釣魚磯。中原那似開元日，得學巢由遠是非。
登九華山 曹清
浮生江路水茫茫，彭澤原非令故鄉。爲訪子明尋玉澗，也因太白宿雲房。詩摩古壁搜遺韻，井煉丹砂辨舊方。從此欲歸情復結，擬移亭舍築山傍。
毘陵太平院壁間畫山水熟視之有飛動勢殆仙筆也 林景清
山風不動雲四寂，萬頃波濤生素壁。三峽夜怒摇星河，九溟晝沸卷霹靂。誰將江海一筆吞，華陽入硯玄波翻。靈鼇東轉坤軸動，驚浪出沒蛟與黿。毫端分寸千萬里，人心之險亦如此。老僧閲世如閲畫，面壁凝然悟玄理。嗟余老作汗漫游，寒光飛動六月秋。乃知瞿唐在平陸，安得竹葉吹成舟。
蔡琰歸漢圖 林景清
文姬別子地，一騎輕南馳。傷哉賢王北，一騎挾二兒。二兒抱父啼，問母何所之。停鞭屢回首，重會知無期。孰謂天壤內，野心無人彝。萬物以類偶，濕化猶相隨。穹廬况萬里，日暮驚沙吹。惜哉辨琴智，不辨華與夷。縱憐形勢迫，難掩節義虧。獨有思漢心，寫入哀絃知。一朝天使至，千金贖蛾眉。雨露洗腥瘢，陽和變愁姿。出關拜漢月，照妾心苦悲。妾心儻未白，何以覲彤墀。狐死尚丘首，越鳥終南枝。如何李都尉，沒齒陰山陲。
菊花  其一 方九功
露冷江蘋雁度時，蕭蕭黄菊滿疏籬。寒枝带雨開仍艷，晚節凌霜賞未遲。移傍小簷承綺席，從觀深夜倒金巵。摘來冉冉香盈把，共泛西風醉莫辭。
菊花  其二 方九功
莫惜寒花開太晚，孤懷深喜客來雙。疏枝最耐存霜圃，晚節偏宜映月窗。同調自應蘭是籍，濁醪何有玉爲缸。籬邊無限陶潜興，倒著綸巾醉未降。
柳絮 孫文叔
宮柳垂垂拂苑牆，啼鶑驚夢暗心傷。起來羞見空中絮，也得隨風入御牀。
浮萍 劉師邵
乍因輕浪疊晴沙，又趁迴風擁釣槎。莫怪狂蹤易飄泊，前身不合是楊花。
遊靈隠寺 道諫
長吟遊古寺，九里入青松。鳥向花間語，僧從月下逢。陰廊連碧殿，清磬雜疏鐘。回首夕陽晚，烟霞鎖亂峰。
詠花扇 崖州女子
團扇畫方新，金花照席茵。那緣燈下見，更值月中人。
無弦琴 止翁
月作金徽風作弦，清音不在指端傳。有時彈罷無生曲，露滴松梢鶴未眠。
寄元驤卿 朱逸仙
郎今多病如家令，妾自拚躬怨楚王。斜壓玉釵成獨夢，低垂玄髪繫柔腸。
寄衣 鄧氏
欲寄寒衣上帝都，連宵裁剪眼模糊。可憐寬窄無人試，淚逐西風灑去途。
棲雲閣 無名氏
倚天危閣貼重岡，細路縈紆石磴長。曲磵碧流疏宿雨，夾山紅葉助斜陽。
詠酒 徐文瀾
才傾一盞碧澄澄，自是山妻手法成。不遣水多防味薄，要令麴少得香清。凉從荷葉風邊起，暖向梅花月裏生。世味總無如此味，深知此味即淵明。
首陽山行 郭士道
首陽山，青巃嵷。上聳紫蓋凌瑶空，下周林壑盤蒼龍。嵯峨自太古，崒嵂鎮寰中。黄河西來遶其下，日夕雲氣開鴻濛。恍疑鬼神護，又似丹青工。諸峰不敢並，蒼翠光玲瓏。我生癖性愛山水，見此奇絕摩雙瞳。忽憶武王收諸夏，夷齊叩馬來山東。風雲變化適際會，恥逐龍虎爭奇功。歸來守岩穴，鬰鬰抱孤忠。朝采山上蕨，暮拾山下蓬。渴飲澗中水，熱眠雲外松。既不學赤松子，又不侶商山翁。丹誠耿耿照白日，勁節凜凜摩蒼穹。首陽青青萬古色，不改夷齊之心胸，直與天地相始終。千載扶名教，二子功無窮。我歌首陽歌未歇，泠然八表生清風。
凉軒 王秠
異政豐餘暇，新軒雅構成。雲成簷外落，魂自座中清。盡日松風響，通宵花月明。琴觴暫舒嘯，才用即登瀛。
凌雲臺 李中立
山圍平野四迴環，天迥臺高眼界寬。雲漏殘陽明遠岫，濤翻急雨漲前灘。一川勝趣四時好，千里雄風三伏寒。誰見凌雲清絕處，夜凉空翠濕闌干。
廣勝寺 新若通
吾黨登臨興，亭高眼更明。雲深山斷續，川闊路縱橫。突兀媧皇塚，荒蕪簡子城。古來那可問，林外晚風生。
廣勝寺 王淵亭
春嶺碧嵯峨，公餘載酒過。紅塵隨地少，野意近山多。泉溜寒鳴玉，楊花碎剪羅。歸衫未能著，斜日上松坡。
魏侯故城 袁藏雲
獨向條陽翠靄行，杖藜徐步愴吟情。長河漫有懷山迹，故國空傳讓畔名。遠樹半遮干木廟，斷雲猶鎖魏侯城。可憐列土繁華地，祇是寥寥作釣耕。
堯廟 孫景文
帝廟乘山勢，巍巍古柏中。治雖爲日遠，仁尚與天同。堂陛嚴遺像，川原隠舊風。時時有靈異，此語出田翁。
登洪慶觀河亭 高昌
霜旄行郡試尋幽，一曲圍垣遶縣周。山色迎人來黛嵋，河聲驚夢撼黄流。禹門水逈鄉關月，濟廟烟連草樹秋。遥指天南嵩洛近，烟雲何處望神州。
冬日觀河清 馬世德
邑宰崇明祀，侵晨苦見邀。未能乘快騎，且復御輕軺。瑞應黄流碧，晴清戾氣消。今朝風日暖，臨水且逍遥。